1 Corinthians 12
"Kwíyí̵pimɨ dánɨ epaxí̵ imónɨgí̵ápɨ bɨ bɨ imónɨnɨ." urɨŋí̵ nánɨrɨnɨ.1Gí̵ nɨrɨxí̵meáyí̵ne', seyí̵ne' payí̵ nearo Gorɨxo xegí̵ kwíyí̵pɨ sɨxí̵ seamímoŋí̵pimɨ dánɨ e e epaxí̵ imóní̵í̵rɨxɨnɨrɨ seaimɨxɨŋí̵ seyí̵ne' yarɨŋí̵ nigí̵ápɨ nánɨ "Seyí̵ne' xe mají̵á nero oe'poyɨ." mɨnimónarɨnɨ. 2Seyí̵ne' sɨnɨ Gorɨxomɨ mɨxí̵dɨpa neróná seaigí̵ápɨ nánɨ nɨjí̵á imónɨŋoɨ. Ámáyá mimóní̵ ŋwí̵á imónɨŋí̵yo —Ayí̵ xwɨyí̵á bɨ rɨpaxí̵ mimónɨŋí̵yí̵rɨnɨ. Ayo oxí̵dí̵poyɨnɨrɨ yapí̵ pí pí seaiepɨsíáná seyí̵ne' nepaxɨnɨrɨ xí̵dagí̵ápɨ nánɨ nɨjí̵á imónɨŋoɨ. 3Ayɨnánɨ "Seyí̵ne' nɨjí̵á re oimóní̵poyɨ." nimónarɨnɨ. Ámá wí Gorɨxoyá kwíyí̵pimɨ dánɨ nɨrɨrí̵ná wí re rɨpaxí̵ menɨnɨ, "Jisaso xewanɨŋo roapɨkínɨŋorɨnɨ." rɨpaxí̵ menɨnɨ. Ámá wí Gorɨxoyá kwíyí̵pimɨ dánɨ mɨrɨpa nerí̵náyí̵, "Jisaso negí̵ Ámɨnáorɨnɨ." enɨ wí rɨpaxí̵ menɨnɨ.
4Kwíyí̵pimɨ dánɨ e e epaxí̵ imóní̵í̵rɨxɨnɨrɨ sɨxí̵ umímoarɨŋí̵pɨ xɨxegí̵nɨ imónɨŋagɨ aiwɨ kwíyí̵ axí̵pɨ ná bɨnɨ imónɨŋí̵pimɨ dánɨnɨ yarɨgí̵árɨnɨ. 5E nerɨŋí̵yo dánɨ ámáyo seáyí̵ e e wíí̵rɨxɨnɨrɨ Ámɨnáo wimɨxarɨŋí̵pɨ xɨxegí̵nɨ eŋagɨ aiwɨ Ámɨnáo, ayí̵ ná wonɨ axorɨnɨ. 6Ananɨ nepaxí̵ imónɨgí̵ápɨ xɨxegí̵nɨ imónɨŋagɨ aiwɨ Gorɨxo, ayí̵ ná wonɨ e e epaxí̵ imóní̵í̵rɨxɨnɨrɨ eŋí̵ sɨxí̵ weámɨxarɨŋí̵rɨnɨ. 7E nerɨŋí̵ aiwɨ o ámá xí̵oyá imónɨgí̵á ní̵nɨ xɨxe arɨrá iní̵í̵rɨxɨnɨrɨ womɨnɨ womɨnɨ xegí̵ kwíyí̵yo dánɨ epaxí̵ imónɨŋí̵pɨ bɨ bɨ yaŋí̵ wiarɨŋí̵rɨnɨ. 8Bɨ bɨ yaŋí̵ nɨwirí̵ná ámá wo kwíyí̵pimɨ dánɨ xe dɨŋí̵ e'mí̵ saímí̵ nɨmorɨ ámáyo píránɨŋí̵ urɨpaxí̵ oimónɨrɨ wirɨ wo kwíyí̵ axí̵pimɨ dánɨ xe nɨjí̵á seáyɨ e nimónɨrɨ píránɨŋí̵ ure'wapɨyipaxí̵ oimónɨrɨ wirɨ 9ámɨ wo kwíyí̵ axí̵pimɨ dánɨ xe dɨŋí̵ ayá wí onɨkwí̵ronɨrɨ wirɨ ámɨ wo kwíyí̵ axí̵pimɨ dánɨ xe eŋí̵ sɨxí̵ neánɨrɨ ámá sɨmɨxí̵ yarɨgí̵áyo píránɨŋí̵ owimɨxɨnɨrɨ wirɨ 10ámɨ womɨ emɨmí̵ epaxí̵ oimónɨrɨ wirɨ ámɨ womɨ xí̵oyá xwɨyí̵á wí̵á urókiamopaxí̵ oimónɨrɨ wirɨ ámɨ womɨ ámá wí kwíyí̵ bimɨ dánɨ rarɨŋagí̵a arí̵á nɨwirí̵ná adadí̵ nɨwirɨ "Ayí̵ kwíyí̵ apimɨ dánɨ rí̵a rarɨŋoɨ?" yaiwipaxí̵ oimónɨrɨ wirɨ ámɨ wo ámá gwí̵ wɨrí̵ wɨrí xwɨyí̵á mí̵kí̵ apɨ apimɨ dánɨ ananɨ rɨpaxí̵ oimónɨrɨ wirɨ ámɨ womɨ xwɨyí̵á mí̵kí̵ apɨ apimɨ dánɨ arí̵á nɨwirɨ yaŋí̵ umeaipaxí̵ oimónɨrɨ wirɨ yarɨŋí̵rɨnɨ. 11Gorɨxo ámá wíyí̵ wíyo yaŋí̵ xɨxegí̵nɨ e e nɨwia nurɨ aiwɨ kwíyí̵ axí̵ ná bimɨ dánɨnɨ e e epaxí̵ imóní̵í̵rɨxɨnɨrɨ nɨwimɨxɨrí̵ná womɨ pípɨ owimɨnɨrí̵ná apɨ wiarɨŋí̵rɨnɨ. Ámɨ womɨ pípɨ owimɨnɨrí̵ná apɨ wiarɨŋí̵rɨnɨ.
"Obaxene imónɨŋagwɨ aiwɨ wará ná bɨní̵nɨŋí̵ imónɨŋwɨnɨ." urɨŋí̵ nánɨrɨnɨ.12Ámáyá wará ná bɨnɨ eŋagɨ aiwɨ nápimɨ dánɨ we' sɨkwí̵ amɨpí xɨxegí̵nɨ bɨ bɨ imónɨnɨ. Warápimɨ dánɨ amɨpí xɨxegí̵nɨ bɨ bɨ imónɨŋí̵yí̵ ní̵nɨ obaxí̵ imónɨŋagɨ aiwɨ nápɨ ná bɨnɨrɨnɨ. Ámá Kiraisoyá sɨyikí̵pɨ imónɨgí̵áyí̵ ámá warápɨ tí̵nɨ rí̵ramɨŋɨyí̵ imónɨpaxí̵rɨnɨ. 13Ayí̵ rɨpɨ nánɨrɨnɨ. Nene —Wiene Judayeneranɨ, wiene Gɨrikɨyeneranɨ, wiene xɨnáíwane'nɨŋí̵ nimónɨrane omɨŋí̵ wiiarɨŋwae'neranɨ, wiene áxeŋwarí̵ mɨneainí̵ negí̵ dɨŋí̵ tí̵nɨ emearɨŋwae'neranɨ, —Nɨnenenɨ enɨ kwíyí̵ axí̵pimɨ dánɨnɨ sɨyikí̵ ná bɨnɨ imónanɨ nánɨ wayí̵ neameairo kwíyí̵ axí̵pɨnɨ neaaínɨrɨ eŋí̵ eŋagɨ nánɨ rarɨŋɨnɨ. 14Nene nɨjí̵á re imónɨŋwɨnɨ. Ámá warápɨ, ayí̵ ná bɨnɨ mimóní̵ sɨkwí̵ranɨ, we'ranɨ, mɨŋí̵ranɨ, xɨxegí̵nɨ bɨ bɨ imónɨnɨ. 15Sɨkwu' xwɨyí̵á rɨpaxí̵ nimónɨrɨ re ránáyí̵, "Niu'nɨ we'u'nɨ mimónɨŋagɨ nánɨ nápiyá bɨnɨmanɨ." ránáyí̵, " 'Nápimɨ dánɨ bɨ imónɨŋí̵pɨmanɨ.' yaiwipaxí̵rɨnɨ." rɨseaimónarɨnɨ? Oweoɨ. 16Arí̵ána enɨ re ránáyí̵, "Niɨnanɨ sɨŋwí̵yínɨ meŋagɨ nánɨ nápiyá bɨnɨmanɨ." ránáyí̵, " 'Nápimɨ dánɨ bɨ imónɨŋí̵pɨmanɨ.' yaiwipaxí̵rɨnɨ." rɨseaimónarɨnɨ? Oweoɨ. 17Nápɨ ní̵nɨ sɨŋwí̵nɨ eŋánáyí̵, arɨge nerɨ arí̵á epaxí̵rɨnɨ? Nápɨ nɨpɨnɨ arí̵ánɨ eŋánáyí̵, arɨge nerɨ dɨŋí̵ weánɨpaxí̵rɨnɨ? 18Nápɨ, ayí̵ axí̵pɨ ná bɨnɨ mimónɨnɨ. Sɨŋwí̵ranɨ, arí̵áranɨ, apɨ apɨ e nimóga u'wɨnɨgɨnɨrɨ Gorɨxo xí̵o wimónɨŋí̵pa dɨŋí̵ neyírorɨ nimɨxɨrɨ tɨŋí̵rɨnɨ. 19Warápimɨ dánɨ amɨpí sɨkwí̵ranɨ, we'ranɨ, xɨxegí̵nɨ imónɨŋí̵pa mimóní̵ axí̵ ná bɨnɨ nimónɨrí̵náyí̵, warápɨ arɨge imónɨpaxí̵rɨnɨ? Oweoɨ, e nerí̵náyí̵, wará xegí̵ imónɨŋí̵pa bɨ imónɨpaxí̵ menɨnɨ. 20Negí̵ wará imónɨŋí̵pɨ, ayí̵ rɨpɨrɨnɨ. Warápimɨ dánɨ amɨpí xɨxegí̵nɨ we'ranɨ, sɨkwí̵ranɨ, imónɨŋí̵pɨ ayí̵ obaxí̵ aiwɨ warápɨ, ayí̵ ná bɨnɨrɨnɨ. 21Sɨŋwí̵yi xwɨyí̵á rɨpaxí̵ nimónɨmáná we'u'mɨ wí re urɨpaxí̵ menɨnɨ, "Ná saŋí̵ mɨnɨráparɨŋu'xɨ, pí nánɨ ju'xɨ tí̵nɨ nawínɨ imónɨmí̵ɨnɨ? Niɨyínɨ ananɨ nɨgí̵pɨ ŋweapaxí̵yínɨrɨnɨ." urɨpaxí̵ menɨnɨ. Mɨŋí̵yi enɨ sɨkwu'mɨ wí re urɨpaxí̵ menɨnɨ, "Ná saŋí̵ mɨnɨráparɨŋu'xɨ, pí nánɨ ju'xɨ tí̵nɨ nawínɨ ŋweámí̵ɨnɨ? Niɨyínɨ ananɨ nɨgí̵pɨ ŋweapaxí̵yínɨrɨnɨ." urɨpaxí̵ menɨnɨ. 22Oweoɨ, pí pí nápimɨ dánɨ imónɨŋí̵ "Eŋí̵ meánɨŋí̵pɨrí̵anɨ?" yaiwiarɨŋwápɨ meŋánáyí̵, omɨŋí̵ amɨpí nene nápimɨ dánɨ yarɨŋwápɨ nɨpɨkwɨnɨ epaxí̵ menɨnɨ. 23Nápimɨ dánɨ imónɨŋí̵ "Naŋí̵ onɨmiápɨ imónɨŋí̵pɨrɨnɨ." yaiwiarɨŋwáyí̵ nene ananɨ píránɨŋí̵ okiyí̵á mearɨŋwárɨnɨ. Nápimɨ dánɨ imónɨŋí̵ sɨŋánɨ mɨmepaxí̵ imónɨŋí̵yí̵ píránɨŋí̵ rɨtí̵ yarɨŋwárɨnɨ. 24E nerɨ aí pí pí nápimɨ dánɨ imónɨŋí̵ "Awiaxí̵ imónɨŋí̵pɨrí̵anɨ?" yaiwiarɨŋwápɨ, ayí̵ rɨtí̵ mepaxí̵ imónɨŋagɨ nánɨ wí e yarɨŋwámanɨ. Gorɨxo ámá warápɨ nimɨxɨrɨ pí pí nápimɨ dánɨ eŋí̵pɨ nɨŋwɨrárɨrí̵ná "Naŋí̵ onɨmiápɨ imónɨnɨ." yaiwiarɨŋwápɨ seáyɨ e imóní̵wɨnɨgɨnɨrɨ ŋwɨrárɨŋí̵rɨnɨ. 25Nápimɨ dánɨ imónɨŋí̵yí̵ mɨdɨmɨdánɨ mɨmearónɨpa ero xɨxe píránɨŋí̵ menɨro epí̵rí̵a nánɨ e ŋwɨrárɨŋí̵rɨnɨ. 26Nápimɨ dánɨ imónɨŋí̵ bɨ rí̵nɨŋí̵ wináná nápimɨ dánɨ imónɨŋí̵ nɨpɨnɨ rí̵nɨŋí̵ winárarɨŋí̵rɨnɨ. Bɨ imónɨŋí̵pimɨ yayí̵ ume'áná nɨpɨnɨ dɨŋí̵ nií̵á nɨwiga warɨŋí̵rɨnɨ.
27Kiraisoyá sɨyikí̵pɨ imónɨgí̵áyí̵ne' oyá warápí̵nɨŋí̵ imónɨro wiyí̵ne'nɨ wiyí̵ne'nɨ oyá nápimɨ dánɨ sɨkwí̵nɨŋí̵ranɨ, we'nɨŋí̵ranɨ, xɨxegí̵nɨ imónɨro eŋoɨ. 28Gorɨxo ámá xí̵oyá sɨyikí̵pɨ imónɨgí̵áyí̵ xɨxegí̵nɨ bɨ bɨ nimóga u'í̵rɨxɨnɨrɨ rí̵peaŋí̵rɨnɨ. Wí wáí̵ wurɨmeiarɨgí̵áyí̵ imónɨro wí xewanɨŋoyá xwɨyí̵ápɨ wí̵á urókiamoarɨgí̵áyí̵ imónɨro wí ure'wapɨyarɨgí̵áyí̵ imónɨro epí̵rí̵a nánɨ rí̵peaŋí̵rɨnɨ. Xɨránɨ xɨránɨ imónɨŋí̵ apɨ apɨ nɨrí̵peámáná ámɨ wí emɨmí̵ epí̵rí̵a nánɨ imónɨro wí sɨmɨxí̵ yarɨgí̵áyo naŋí̵ wimɨxɨpí̵rí̵a nánɨ imónɨro wí dí̵wí̵ ikeamónarɨgí̵áyo arɨrá wipí̵rí̵a nánɨ imónɨro wí pí pí omɨŋí̵ yarɨgí̵áyo mepí̵rí̵a nánɨ imónɨro wí ámá gwí̵ wɨrí̵ wɨrí xwɨyí̵á mí̵kí̵ apɨ apimɨ dánɨ rɨpí̵rí̵a nánɨ imónɨro epí̵rí̵a nánɨ rí̵peaŋí̵rɨnɨ. 29Ní̵nɨ wáí̵ wurɨmeiarɨgí̵áyí̵ rimónɨŋoɨ? Ní̵nɨ wí̵á rókiamoarɨgí̵áyí̵ rimónɨŋoɨ? Ní̵nɨ ure'wapɨyarɨgí̵áyí̵ rimónɨŋoɨ? Ní̵nɨ emɨmí̵ yarɨgí̵áyí̵ rimónɨŋoɨ? 30Ní̵nɨ sɨmɨxí̵yo naŋí̵ imɨxɨpí̵rí̵a nánɨ rimónɨŋoɨ? Ní̵nɨ gwí̵ wɨrí̵ wɨrí xwɨyí̵á mí̵kí̵ apɨ apimɨ dánɨ rɨpí̵rí̵a nánɨ rimónɨŋoɨ? Ní̵nɨ xwɨyí̵á mí̵kí̵ apɨ apimɨ dánɨ rarɨgí̵ápɨ yaŋí̵ umeaipí̵rí̵a nánɨ rimónɨŋoɨ? Oweoɨ. 31E nɨsearɨrɨ aí seyí̵ne' woxɨnɨ woxɨnɨ, "Gorɨxo ámá e e epaxí̵ imóní̵í̵rɨxɨnɨrɨ kwíyí̵pimɨ dánɨ sɨxí̵ umímoarɨŋí̵ apɨ apɨ eŋagɨ aí sa seáyɨ e imónɨŋí̵pɨ oimónɨmɨnɨ." nɨyaiwirɨ sí̵mí̵ xeadí̵pe'ní̵ɨrɨxɨnɨ.
Copyright information for `AAK


Acts 10
Aŋí̵nají̵ wo Koniriasomɨ sɨŋánɨ urónapɨŋí̵ nánɨrɨnɨ.1Aŋí̵ yoí̵ Sisariayɨ rɨnɨŋí̵pimɨ ámá wo —O xegí̵ yoí̵ Koniriasoyɨ rɨnɨŋorɨnɨ. E'máyí̵ porisí̵ sɨmɨŋí̵ nɨwínɨro axe gwí̵ mónɨgí̵á Itariyɨ rɨnɨŋí̵yo seáyɨ e imónɨŋí̵yí̵ worɨnɨ. 2"Gorɨxomɨ píránɨŋí̵ ouxí̵dɨmɨnɨ." nɨyaiwirɨ anɨŋí̵ miní̵ yarɨŋorɨnɨ. O tí̵nɨ ámá xegí̵ aŋí̵yo ŋweagí̵áyí̵ tí̵nɨ Gorɨxo nánɨ wáyí̵ nɨwinɨro nánɨ Judayí̵ uyípeayí̵yo saŋí̵ urápayirɨ nɨgwí̵ mɨnɨ wiayirɨ yarɨŋorɨnɨ. Íníná Gorɨxomɨ xwɨyí̵á rɨrɨmí̵ wiayarɨŋorɨnɨ. 3O sí̵á wɨyimɨ 3:00 p.m. imónɨŋáná orɨŋá wɨnarí̵ná aŋí̵nají̵ Gorɨxoyá wo nɨwímearɨ re urɨŋɨnigɨnɨ, "Koniriasoxɨnɨ!" urí̵agɨ 4o sɨŋwí̵ agwí̵ nɨwɨnárɨŋɨsáná sɨrí̵ nɨpɨkínɨrɨ re urɨŋɨnigɨnɨ, "Ámɨnáoxɨnɨ, pírɨnɨ?" urí̵agɨ aŋí̵najo re urɨŋɨnigɨnɨ, "Gorɨxo xwɨyí̵á joxɨ rɨrɨmí̵ wiayarɨŋí̵pɨ arí̵á sirɨ uyípeayí̵yo saŋí̵ nurápɨrí̵ná mɨnɨ wiayarɨŋí̵pɨ sɨŋwí̵ ranɨrɨ nerɨ nánɨ yayí̵ winarɨŋagɨ nánɨ nɨrowáre'napɨŋoɨ. 5Agwɨ joxɨ ámá wo Saimonoyɨ rɨnɨŋomɨ —O xegí̵ yoí̵ bɨ Pitaorɨnɨ. O ámá burɨmákau' wará eŋí̵ erɨ yeáyí̵ imɨxɨrɨ yarɨŋí̵ Saimonoyɨ rɨnɨŋoyá aŋí̵ rawɨrawá imaŋí̵pá tí̵nɨ mɨrɨnɨŋiwámɨ ŋweanɨ. Omɨ wirɨmiaupí̵rɨ nánɨ Jopa nánɨ ámá wamɨ urowáreɨ." 7Aŋí̵najo e nurɨmɨ u'áná Koniriaso xegí̵ aŋiwámɨ omɨŋí̵ wiiarɨgí̵áyí̵ wau'mɨ "Eɨnɨ." nurɨrɨ sɨmɨŋí̵ wínarɨŋí̵ xí̵o tí̵nɨ anɨŋí̵ miní̵ emearɨŋí̵ womɨ enɨ —O "Gorɨxomɨ píránɨŋí̵ ouxí̵dɨmɨnɨ." nɨyaiwirɨ anɨŋí̵ miní̵ yarɨŋorɨnɨ. Omɨ enɨ "Eɨnɨ." nurɨrɨ awamɨ 8amɨpí ní̵nɨ aŋí̵najo urí̵í̵pɨ nánɨ repɨyí̵ nɨwimáná Jopa nánɨ urowárɨŋɨnigɨnɨ.
Pitao íkwí̵kwí̵ nɨyárɨrɨ wɨnɨŋí̵pɨ nánɨrɨnɨ.9Sá wegí̵áwa wí̵ápɨ tí̵nɨ nɨwiápí̵nɨmeámɨ nuro nuro sɨnɨ óí̵ e nuróná Jopa tí̵ŋí̵ e aŋwɨ e re'moanɨro yarí̵ná Pitao ikwawedí̵ imónɨŋáná Gorɨxomɨ xwɨyí̵á rɨrɨmí̵ wimɨnɨrɨ nánɨ aŋí̵ xí̵o wearɨŋiwámɨ waíwí̵yo nɨxe'ga nɨpeyirɨ aŋí̵ rí̵wí̵ seáyɨyo ikwí̵rónɨŋe dánɨ e yarí̵ná 10agwí̵ wíagɨ "Aiwá onɨmɨnɨ." nɨwimónɨrɨ aí ayí̵ aiwá sɨnɨ rɨyamí̵ yarí̵ná íkwí̵kwí̵ nɨyárɨrɨ 11wenɨŋí̵ yání̵í̵yí̵ wɨnɨŋɨnigɨnɨ. Aŋí̵namɨ dánɨ óí̵ ninɨmáná rapɨrapí̵ xwe' wu'nɨŋí̵ imónɨŋí̵ bɨ mɨdánɨ biau' mɨdánɨ biau' í̵á nɨxɨrɨmáná xwí̵áyo nánɨ awayinɨ nɨmamówára wepí̵nɨnarɨŋagɨ nɨwɨnɨrɨ 12rɨxa xwí̵áyo ikwiárɨnáná wenɨŋí̵ e'í̵yí̵ wɨnɨŋɨnigɨnɨ. Naŋwí̵ xwe' xɨxegí̵nɨ tí̵nɨ amɨpí agwí̵ tí̵nɨ nape'a warɨŋí̵pɨ tí̵nɨ iŋí̵ xɨxegí̵nɨ tí̵nɨ iwáí̵pimɨ weŋagɨ wɨnarí̵ná re eŋɨnigɨnɨ. 13Xwɨyí̵á bɨ nɨrɨne'napɨrɨ re urɨŋɨnigɨnɨ, "Pitaoxɨnɨ, nɨwiápí̵nɨmearɨ naŋwí̵ apɨ nɨpɨkirɨ neɨ." urí̵agɨ aí 14Pitao re urɨŋɨnigɨnɨ, "Ámɨnáoxɨnɨ, aga oweoɨ. Naŋwí̵ Judayene ŋwí̵ ikaxí̵ eánɨŋí̵pimɨ dánɨ 'Ŋwí̵árɨnɨ.' rɨnɨŋí̵pɨ, ayá nɨninɨrɨ piaxí̵ neánɨpaxí̵ imónɨŋí̵pɨ sɨnɨ mɨní̵áonɨ eŋagɨ nánɨ joxɨ nɨrí̵í̵pɨ wí emɨme'ɨnɨ." urí̵agɨ 15xwɨyí̵á ámɨ bɨ re rɨne'napɨŋɨnigɨnɨ, "Gorɨxonɨ rɨxa 'Ŋwí̵á mimónɨnɨ.' rárí̵í̵pɨ nánɨ sɨnɨ dɨŋí̵ re mɨyaiwipanɨ, 'Nɨnɨrí̵náyí̵, sɨnɨ ayá nɨninɨrɨ piaxí̵ neánɨpaxí̵ imónɨŋí̵pɨrí̵anɨ?' mɨyaiwipanɨ." rɨne'napɨŋɨnigɨnɨ. 16Pitao sɨŋwí̵ wɨnɨrɨ arí̵á wirɨ e'í̵pɨ axí̵pɨ biau' bɨ nɨwɨnayimáná eŋáná re eŋɨnigɨnɨ. Iwáí̵pɨ apaxí̵ me' nɨpeyirɨ aŋí̵namɨ aínɨŋɨnigɨnɨ.
17Pitao íkwí̵kwí̵ nɨyárɨrɨ wɨní̵í̵pɨ nánɨ "Pí nánɨ rí̵a wɨní̵ɨnɨ?" nɨyaiwirɨ ududí̵ ayá wí nikárɨga warí̵ná re eŋɨnigɨnɨ. Ámá Koniriaso xí̵o tí̵ŋí̵ e nánɨ wáí̵ urowárí̵áwa aŋí̵ wíyo Saimonoyá aŋí̵ nánɨ yarɨŋí̵ nɨwie'ra nɨbɨmáná rɨxa ákɨŋá í̵wí e nɨrónapɨro 18rí̵aiwá re rɨgí̵awixɨnɨ, "Ámá Saimono ámɨ yoí̵ bɨ Pitaoyɨ rɨnɨŋo re rɨŋweanɨ?" rí̵aiwá e rarí̵ná 19Pitao íkwí̵kwí̵ nɨyárɨrɨ mí̵kí̵pɨ nánɨ "Pí nánɨ rí̵a wɨní̵ɨnɨ?" nɨyaiwirɨ dɨŋí̵ e pɨkínarí̵ná Gorɨxoyá kwíyí̵pɨ omɨ re urɨŋɨnigɨnɨ, "Arí̵á niɨ. Ámá wau' wo joxɨ símeanɨro nánɨ pí̵á siarɨŋoɨ. 20Wigí̵ dɨŋí̵yo dánɨ marí̵áɨ, niɨwanɨŋonɨ awa joxɨ sirɨme'napí̵rɨ urowáre'napí̵á eŋagɨ nánɨ joxɨ nɨwiápí̵nɨmeámɨ nɨwepí̵nɨrɨ dɨŋí̵ obɨbaxí̵ 'Pí nánɨ rí̵a yarɨŋɨnɨ?' mɨmó ananɨ awa tí̵nɨ nɨkumɨxɨnɨrɨ nawínɨ u'poyɨ." urí̵agɨ 21Pitao awa rogí̵e nánɨ nɨwepí̵nɨrɨ re urɨŋɨnigɨnɨ, "Arí̵á nípoyɨ. Ámá soyí̵ne' pí̵á yarɨgí̵o, ayí̵ nionɨ nánɨ yarɨŋoɨ. Soyí̵ne' pí nánɨ bí̵oyí̵ne'rɨnɨ?" urí̵agɨ 22awa re urɨgí̵awixɨnɨ, "Koniriaso —O porisí̵ 100 imónɨgí̵áyo seáyɨ e wimónɨŋorɨnɨ. Ámá we' rónɨŋo nimónɨrɨ Gorɨxomɨ wáyí̵ wiarɨŋorɨnɨ. Dɨxí̵ Judayí̵ ní̵nɨ 'O ámá naŋorɨnɨ.' rarɨgí̵orɨnɨ. Omɨ aŋí̵nají̵ wo re ure'napɨŋɨnigɨnɨ, 'Joxɨ xwɨyí̵á o rɨrɨní̵ápɨ arí̵á wirí̵a nánɨ omɨ wirɨmiaupí̵rɨ nánɨ dɨxí̵ wamɨ urowáreɨ.' ure'napɨŋí̵ nánɨ bí̵wáonerɨnɨ." urí̵agí̵a 23Pitao "Ananɨ ní̵wiapɨro nionɨ tí̵nɨ sá oweaneyɨ." urɨŋɨnigɨnɨ.
Pitao Koniriasoyá aŋiwámɨ nánɨ uŋí̵ nánɨrɨnɨ.Sá weŋo wí̵ápɨ tí̵nɨ nɨwiápí̵nɨmearɨ awa tí̵nɨ nuróná ámá Jopa dáŋí̵ Jisasomɨ dɨŋí̵ nɨwɨkwí̵roro nánɨ xexɨrí̵meá imónɨgí̵áwa tí̵nɨ nawínɨ nuro 24óí̵mɨ sí̵á wɨyi wegí̵áwa nɨwiápí̵nɨmeámɨ warí̵ná Koniriaso xegí̵ xexɨrí̵meáyí̵ tí̵nɨ xegí̵ nɨkumɨxɨnɨrɨ emearɨgí̵áyí̵ tí̵nɨ awí neaárɨmáná wenɨŋí̵ nerɨ ŋweaŋáná Pitao aŋí̵ apimɨ Sisariayɨ rɨnɨŋí̵pimɨ nɨre'morɨ 25aŋí̵ Koniriasoyáiwámɨ páwimɨnɨrɨ e'í̵yí̵ o Pitao tí̵nɨ nerɨmeánɨrí̵ná oyá sɨkwí̵ tí̵ŋí̵ e nɨpí̵kínɨmearɨ mɨŋí̵ xwí̵áyo ɨkwí̵roŋɨnigɨnɨ. 26E e'agɨ aiwɨ Pitao omɨ árí̵wí̵ numearɨ re urɨŋɨnigɨnɨ, "Joxɨ nɨwiápí̵nɨmearɨ e'í̵ roɨ. Nionɨ enɨ sa ámá wonɨrɨnɨ." nurɨrɨ 27o tí̵nɨ xwɨyí̵á nɨrɨnɨri nerɨmeánɨmɨ nɨpáwirí̵ná ámá obaxí̵ awí neánɨro ŋweaŋagí̵a nɨwɨnɨrɨ 28re urɨŋɨnigɨnɨ, "Judayene re rɨnarɨŋwápɨ nánɨ e'máyí̵ne' xamɨŋí̵yí̵ne' enɨ nɨjí̵á imónɨŋoɨ, 'Nene e'máyí̵ tí̵nɨ gwiaumí̵ ninɨrane'náranɨ, xwɨyí̵á nɨŋwearane'náranɨ, apimɨ dánɨ negí̵ ŋwí̵ ikaxí̵ rɨnarɨŋwápimɨ wiaíkiarɨŋwɨnɨ.' E rɨnarɨŋwápɨ nánɨ xamɨŋí̵yí̵ne' nɨjí̵á imónɨŋoɨ. E nerɨ aí Gorɨxo nionɨ re oyaiwinɨrɨ orɨŋá nɨpárɨŋɨnigɨnɨ, 'E'máyí̵ aí wo tí̵nɨ gwiaumí̵ minɨpaxí̵ mimónɨnɨ.' E oyaiwinɨrɨ orɨŋá nɨpárɨŋí̵ eŋagɨ nánɨ 'E'máyí̵ tí̵nɨ gwiaumí̵ ninɨrí̵ná piaxí̵ eánɨpaxí̵rɨnɨ.' wí sɨnɨ rɨpaxonɨmanɨ. 29Gorɨxo sɨwá e'nɨŋí̵ níí̵ eŋagɨ nánɨ ámá rowa nionɨ nirɨmeanɨro báná nionɨ urakímɨnɨrɨ wí murí̵ sa arí̵á nɨwirɨ nu'mɨ bí̵anigɨnɨ. Ayɨnánɨ yarɨŋí̵ bɨ oseaimɨnɨ. Pí nánɨ nirɨmeáí̵onɨrɨnɨ?" urí̵agɨ 30Koniriaso re urɨŋɨnigɨnɨ, "Nionɨ agíná ayímɨnɨ sí̵ápɨ tí̵nɨ xɨxenɨ reyáíná 3:00 p.m. imónɨŋáná aŋí̵ riwámɨ dánɨ Gorɨxomɨ xwɨyí̵á rɨrɨmí̵ wiarí̵ná re eŋɨnigɨnɨ. Ámá rapɨrapí̵ xwɨní̵á eaarɨŋí̵ yínɨŋí̵ wo nɨrónapɨrɨ 31re nɨrɨŋɨnigɨnɨ, 'Koniriasoxɨnɨ, joxɨ Gorɨxomɨ yarɨŋí̵ wiarɨŋí̵pɨ arí̵á sirɨ joxɨ ámá uyípeayí̵yo arɨrá wiayarɨŋí̵pɨ sɨŋwí̵ ranɨrɨ nerɨ nánɨ yayí̵ winarɨŋagɨ nánɨ nɨrowáre'napɨŋoɨ. 32Agwɨ joxɨ ámá wo Saimonoyɨ rɨnɨŋomɨ —O xegí̵ yoí̵ bɨ Pitaorɨnɨ. O ámá burɨmákau' wará eŋí̵ erɨ yeáyí̵ imɨxɨrɨ yarɨŋí̵ Saimonoyɨ rɨnɨŋoyá aŋí̵ rawɨrawá imaŋí̵pá tí̵nɨ mɨrɨnɨŋiwámɨ ŋweanɨ. Omɨ wirɨmiaupí̵rɨ nánɨ Jopa nánɨ dɨxí̵ wamɨ urowáreɨ.' nɨrí̵agɨ 33nionɨ sɨnɨ me' aŋí̵nɨ ámá wa joxɨ sirɨmeapí̵rɨ nánɨ urowáráná joxɨ naŋí̵ nerɨ awa tí̵nɨ bí̵ɨnɨ. Agwɨ nene Ámɨnáo 'Xwɨyí̵á ayo urí̵ɨrɨxɨnɨ.' rɨrɨŋí̵pɨ nɨpɨnɨ arí̵á wianɨrane nánɨ Gorɨxoyá sɨŋwí̵ anɨŋe dánɨ awí neánárɨrane ŋweaŋwɨnɨ." urɨŋɨnigɨnɨ.
Pitao aŋí̵ Koniriasoyáiwámɨ dánɨ ure'wapɨyiŋí̵ nánɨrɨnɨ.34Pitao maŋí̵ nɨyoámorɨ re urɨŋɨnigɨnɨ, "Xámɨ nionɨ Gorɨxo yarɨŋí̵pɨ nánɨ mají̵á nerɨ aiwɨ agwɨ rɨxa nɨjí̵á imónɨŋɨnɨ. O wí sí̵mí̵ sí̵mí̵ e nɨmerɨ anɨmí̵ yarí̵ánɨŋí̵ epaxomanɨ. 35Omɨ wáyí̵ wiro we' rónɨŋí̵ imónɨŋí̵pɨ ero yarɨgí̵á gɨyí̵ gɨyí̵ gwí̵ wɨrí̵ wɨrímɨ dáŋí̵ imónɨgí̵áyí̵ aiwɨ xí̵o tí̵ámɨnɨ báná ananɨ yayí̵nɨ nɨwirɨ umímɨnarɨŋí̵rɨnɨ. 36Xwɨyí̵á Gorɨxo Isɨrerene yaŋí̵ neaiapɨŋí̵ rɨpɨ nánɨ seyí̵ne' rɨxa nɨjí̵árɨnɨ. Jisasɨ Kiraisomɨ —O Ámɨnáo nimónɨrɨ ámá nɨyonɨ seáyɨ e wimónɨŋorɨnɨ. Omɨ dɨŋí̵ wɨkwí̵roarɨŋwápimɨ dánɨ Gorɨxo tí̵nɨ pɨyí̵á wí̵rɨnɨpaxí̵ imónɨŋwɨnɨ. 37Jono xámɨ wayí̵ xegí̵ umeaiŋí̵pɨ nánɨ wáí̵ nememáná eŋáná Gariri dánɨ iwamí̵ó nimóga bɨrɨ Judia pɨropenɨsí̵yo amɨ amɨ imónɨmerɨ eŋí̵pɨ nánɨ xamɨŋí̵yí̵ne' nɨjí̵árɨnɨ. 38Nasaretɨ dáŋí̵ Jisaso nánɨ rarɨŋɨnɨ. Omɨ Gorɨxo nɨrí̵pearɨ xegí̵ kwíyí̵pɨ wirɨ eŋí̵ sɨxí̵ weámɨxɨrɨ e'áná o Gorɨxo dɨŋí̵ ukɨkayoŋagɨ nánɨ nemerí̵ná ámáyo naŋí̵nɨ nɨwiirɨ ámá obo dɨŋí̵ nɨxɨxe'rorɨ sɨpí wikárarɨŋí̵yo nɨyonɨ naŋí̵ imɨxɨmeŋí̵pɨ nánɨ seyí̵ne' rɨxa nɨjí̵árɨnɨ. 39Amɨpí o negí̵ Judayí̵ aŋí̵yo erɨ negí̵ aŋí̵ xwe' Jerusaremɨpimɨ dánɨ erɨ eŋí̵pɨ wone sɨŋwí̵ wɨnaroŋwáone riwonerɨnɨ. Omɨ nɨpɨkiróná yoxáí̵yo yekwɨroárí̵agí̵a aí 40sí̵á wɨyau' wɨyi nórɨmáná eŋáná Gorɨxoyá dɨŋí̵yo dánɨ nɨwiápí̵nɨmearɨ ámá sɨŋwí̵ anɨgí̵e dánɨ sɨŋánɨ wimónɨŋɨnigɨnɨ. 41Gí̵ ámá Judayí̵ ní̵nɨ sɨŋwí̵ anɨgí̵e dánɨ marí̵áɨ, ámá Gorɨxo eŋíná dánɨ sɨŋwí̵ wɨnaróí̵rɨxɨnɨrɨ neaeyíroŋone —None o xwárɨpáyo dánɨ nɨwiápí̵nɨmeámáná eŋáná o tí̵nɨ iniɨgí̵ nɨrane aiwá nɨrane eŋwáonerɨnɨ. Noneyá sɨŋwí̵ anɨŋwae' dánɨ sɨŋánɨ nɨneaimónɨrɨ 42sekaxí̵ re nearɨŋɨnigɨnɨ, 'Soyí̵ne' nionɨ nánɨ ámáyo wáí̵ urɨmero "Ámá sɨŋí̵ ŋweagí̵áyo tí̵nɨ rɨxa pegí̵áyo tí̵nɨ nɨyonɨ áwɨnɨ e nɨŋweámáná wigí̵ yarɨgí̵ápɨ eyeyírómí̵ ení̵a nánɨ Gorɨxo rí̵peaŋo, ayí̵ orɨnɨ." Áwaŋí̵ e urɨmero e'í̵rɨxɨnɨ.' 43E nearɨŋo nánɨ wí̵á nearókiamoagí̵á ní̵nɨ re nearagí̵orɨnɨ, 'Ámá omɨ dɨŋí̵ wɨkwí̵róí̵áyí̵ ní̵nɨ xí̵o wiiŋí̵pimɨ dánɨ Gorɨxo ananɨ yokwarɨmí̵ wiiarɨŋí̵rɨnɨ.' nearagí̵orɨnɨ." urɨŋɨnigɨnɨ.
E'máyo Kwíyí̵ Gorɨxoyápɨ waínɨŋí̵ nánɨrɨnɨ.44Pitao xwɨyí̵á apɨ sɨnɨ nura warí̵ná re eŋɨnigɨnɨ. Ámá xwɨyí̵á o rarɨŋí̵pɨ arí̵á wiarɨgí̵áyo nɨyonɨ kwíyí̵ Gorɨxoyápɨ waínɨŋɨnigɨnɨ. 45Kwíyí̵ Gorɨxoyápɨ waínáná Judayí̵ Jisasomɨ dɨŋí̵ wɨkwí̵roarɨgí̵á Pitao tí̵nɨ bí̵áyí̵ wenɨŋí̵ e'í̵áyí̵ wɨnɨgí̵awixɨnɨ. Xwɨyí̵á arí̵á wiarɨgí̵á tɨyí̵ rɨxa pí̵ne' xɨxegí̵nɨ ayí̵ mají̵á imónɨgí̵áyí̵ rɨro Gorɨxomɨ seáyɨ e umero yarɨŋagí̵a nɨwɨnɨro nánɨ re yaiwigí̵awixɨnɨ, "Gorɨxo xegí̵ kwíyí̵ e'máyo sɨpí̵í mɨwí nene xwe' ayá wí neaiapɨŋí̵pa ayo enɨ aní̵á axí̵pɨ rí̵a wiarɨnɨ?" nɨyaiwiro ududí̵ nikárɨga warí̵ná Pitao re urɨŋɨnigɨnɨ, 47"'Ámá kwíyí̵ Gorɨxoyápɨ waíní̵í̵ tɨyí̵ iniɨgí̵ tí̵nɨ wayí̵ meapaxí̵ mimónɨŋoɨ.' go rɨnɨŋoɨ? Oweoɨ, kwíyí̵pɨ nene neaaínɨŋí̵pa axí̵pɨ waíní̵í̵ eŋagɨ nánɨ ámá wo e rɨpaxí̵ mimónɨnɨ." nurɨrɨ 48sekaxí̵ re urɨŋɨnigɨnɨ, "Ámá tí̵yo Jisasɨ Kiraisomɨ dɨŋí̵ wɨkwí̵roarɨŋagí̵a nánɨ wayí̵ umeaípoyɨ." uráná ayí̵ "'Joxɨ nene tí̵nɨ sí̵á ámɨ wínɨ re oŋweaaneyɨ.' neaimónarɨnɨ." urɨgí̵awixɨnɨ.
Copyright information for `AAK


John 7
Jisasomɨ xogwáowa xí̵omɨ dɨŋí̵ mɨwɨkwí̵rogí̵á nánɨrɨnɨ.1Jisaso e nɨyárɨmo ne'ɨsáná Judayí̵ ámɨnáowa xí̵omɨ pɨkianɨro nánɨ mekaxí̵ mearɨŋagí̵a nɨjí̵á nimónɨrɨ nánɨ "Judia pɨropenɨsí̵yo oememɨnɨ." mɨwimóní̵ Gariri pɨropenɨsí̵yo aŋí̵ emearí̵ná 2aiwá Judayí̵ aŋí̵ pákí̵ pákí̵ inɨŋí̵yo nɨŋwearí̵ná imɨxayarɨgí̵ápɨ —Aiwá apɨ, ayí̵ eŋíná í̵wiárí̵awe' Moseso tí̵nɨ nemeróná sení̵á aŋí̵yo nɨŋweaxa wagí̵ápɨ nánɨ dɨŋí̵ winɨnɨ nánɨ xwiogwí̵ ayí̵ ayo Judayí̵ wigí̵ aŋí̵yí̵ pí̵nɨ nɨwiárɨmɨ nuro sí̵á we' wí̵u'mɨ dáŋí̵ wau' wo aŋí̵ pákí̵ pákí̵ inɨŋí̵yo nɨŋwearo aiwá imɨxarɨgí̵ápɨrɨnɨ. Aiwá apɨ rɨxa aŋwɨ e imónɨŋáná 3xogwáowa re urɨgí̵awixɨnɨ, "Dɨxí̵ wiepɨsarɨŋí̵ wínɨyí̵ enɨ emɨmí̵ amɨpí joxɨ yarɨŋí̵pɨ sɨŋwí̵ wɨnɨpí̵rɨ nánɨ aŋí̵ re pí̵nɨ nɨwiárɨmɨ Judia pɨropenɨsí̵yo nánɨ uɨ. 4Ayí̵ rɨpɨ nánɨ rɨrarɨŋwɨnɨ. Ámá wo ámá ní̵nɨ xí̵o nánɨ nɨjí̵á oimóní̵poyɨnɨrɨ nɨwimónɨrí̵náyí̵, xegí̵ yarɨŋí̵pɨ ínɨmɨ yarɨŋí̵manɨ. Emɨmí̵ joxɨ yarɨŋí̵pɨ nepa nerí̵náyí̵, jɨwanɨŋoxɨ nurɨ ámá nɨyí̵yá sɨŋwí̵yo dánɨ sɨwá winɨrí̵ɨnɨ." urɨgí̵awixɨnɨ. 5Awa xegí̵ xogwáowa aí dɨŋí̵ mɨwɨkwí̵ropa nero nánɨ e urɨgí̵awixɨnɨ. 6Jisaso re urɨŋɨnigɨnɨ, "Soyí̵ne' upí̵rí̵íná ananɨ gínɨ gíná upí̵rí̵a nánɨ imónɨŋagɨ aiwɨ nionɨ umí̵áíná sɨnɨ mimónɨnɨ. 7Ayí̵ rɨpɨ nánɨ seararɨŋɨnɨ. Ámá xwí̵á tí̵yo dáŋí̵ ní̵nɨyí̵ soyí̵ne' tí̵nɨ sí̵mí̵ tí̵nɨ inɨpaxí̵ mimónɨŋoɨ. E nerɨ aiwɨ nionɨ wigí̵ yarɨgí̵ápɨ nánɨ 'Sɨpírɨnɨ.' nurɨrɨ waropárí̵ wiararɨŋagɨ nánɨ sí̵mí̵ tí̵nɨ niarɨŋoɨ. 8Segí̵pɨ aiwá nene xwiogwí̵ o omɨ imɨxayarɨŋwápɨ nánɨ yoápoyɨ. Nionɨ gí̵ umí̵áíná sɨnɨ mimónɨŋagɨ nánɨ wí umɨme'ɨnɨ." 9nurárɨmɨ Gariri pɨropenɨsí̵yo ŋweaŋɨnigɨnɨ.
Jisaso aiwá aŋí̵ pákí̵ pákí̵ inɨŋí̵yo nɨŋwearóná imɨxarɨgí̵ápɨ nánɨ yoaŋí̵ nánɨrɨnɨ.10Jisaso, xexɨrí̵meáowa rɨxa aiwá apɨ nánɨ yoáí̵ámɨ eŋáná xí̵o enɨ ámáyá sɨŋwí̵yo dánɨ mɨyoá yumí̵í ínɨmɨ nɨyirɨ Jerusaremɨ nɨre'morɨ ŋweaŋáná 11Judayí̵ aiwá imɨxarɨgí̵e xí̵o nánɨ pí̵á ne'ra nuro "O gerɨnɨ?" nɨrɨga nuro 12ámá e epí̵royí̵ egí̵áyí̵ ikeagɨgwí̵ ayá wí nɨrɨga nuro wí "Ámá naŋorɨnɨ." rɨro wí "Oweoɨ, naŋomanɨ. Ámá nɨyonɨ dɨŋí̵ nukɨnɨmɨxɨrɨ xeŋwí̵mɨ nipemeámɨ warɨŋorɨnɨ." rɨro nero aiwɨ 13Judayí̵ ámɨnáowa nánɨ wáyí̵ nero nánɨ ámá wí o nánɨ ámá sí̵mɨmaŋí̵ e dánɨ mɨrɨnɨgí̵awixɨnɨ.
14Jisaso sí̵á aiwá imɨxarɨgí̵áyí̵ rɨxa áwɨnɨ e imónɨŋáná aŋí̵ rɨdɨyowá yarɨgí̵iwámɨ nánɨ nurɨ nɨpáwirɨ ámáyo ure'wapɨyarí̵ná 15Judayí̵ ámɨnáowa dɨŋí̵ ududí̵ nɨwinɨro re rɨgí̵awixɨnɨ, "Arɨre nerɨ nɨjí̵á o rarɨŋí̵pɨ nimónɨrɨ rí̵a rarɨnɨ? Sɨkurí̵á meŋoyoɨ." rarɨŋagí̵a 16Jisaso re urɨŋɨnigɨnɨ, "Xwɨyí̵á nionɨ seare'wapɨyarɨŋápɨ nionɨ gí̵pɨmanɨ. Nionɨ nɨrowáre'napɨŋoyápɨrɨnɨ. 17'O wimónarɨŋí̵pɨ oemɨnɨ.' wimónarɨŋí̵ gɨyí̵ gɨyí̵ nionɨ seare'wapɨyarɨŋápɨ nánɨ nɨjí̵á nimónɨrɨ re yaiwipaxí̵rɨnɨ, 'Gorɨxoyá dɨŋí̵yo dánɨ rí̵a neare'wapɨyarɨnɨ? Xí̵o xegí̵ dɨŋí̵yo dánɨ rí̵a neare'wapɨyarɨnɨ?' nɨyaiwirɨ nɨjí̵á imónɨpaxí̵rɨnɨ. 18Ámá go go xí̵o xegí̵ dɨŋí̵yo dánɨ nɨrɨrí̵náyí̵, ámá weyí̵ onɨme'poyɨnɨrɨ yarɨŋí̵rɨnɨ. E nerɨ aí ámá ní̵nɨ ámá xí̵omɨ urowáre'napɨŋomɨ weyí̵ oume'poyɨnɨrɨ yarɨŋo, o aga nepaxɨŋorɨnɨ. Yadɨmɨŋí̵ yarɨŋorɨnɨ. 19Eŋíná Moseso ŋwí̵ ikaxí̵ nɨrɨnɨrɨ eánɨŋí̵pɨ mɨseaiapɨpa reŋɨnigɨnɨ? E nerɨ aí soyí̵ne'yá wo aí ŋwí̵ ikaxí̵ eánɨŋí̵pɨ píránɨŋí̵ xí̵darɨŋí̵manɨ. Pí nánɨ soyí̵ne' nionɨ nɨpɨkianɨro yarɨŋoɨ?" urí̵agɨ 20ámá e epí̵royí̵ egí̵áyí̵ re urɨgí̵awixɨnɨ, "Imí̵ó xɨxe'roarɨŋí̵ roxɨnɨ, ámá gɨyí̵ rɨpɨkianɨro yarɨŋagí̵a rarɨŋɨnɨ?" urí̵agí̵a 21Jisaso re urɨŋɨnigɨnɨ, "Nionɨ emɨmí̵ ná bɨnɨ e'agɨ seyí̵ne' sɨnɨ ududí̵ ikárɨnarɨŋoɨ. 22Moseso ŋwí̵ ikaxí̵ 'Segí̵ niaíwí̵yo nɨxɨrɨmáná sí̵á we' wí̵u'mɨ dáŋí̵ wau' wo mu'róáná sí̵á ayimɨ iyí̵ sí̵mí̵ sí̵ó wákwíí̵rɨxɨnɨ.' rɨŋí̵rɨnɨ. E nɨsearɨrɨ aiwɨ ayí̵ Moseso marí̵áɨ, negí̵ arí̵owa sɨwí̵ apɨ e'rowiápí̵nɨgí̵árɨnɨ. Ayɨnánɨ seyí̵ne' segí̵ niaíwí̵yí̵ ŋwí̵ ikaxí̵ rɨnɨŋí̵pɨ nɨxí̵dɨrɨŋí̵pimɨ dánɨ naŋí̵ oimóní̵poyɨnɨrɨ Sabarí̵áyo aiwɨ iyí̵ sí̵mí̵ sí̵ó wákwiarɨgí̵árɨnɨ. 23Seyí̵ne' 'Naŋí̵ nerane ŋwí̵ ikaxí̵ Moseso nɨrɨrɨ eaŋí̵pɨ pí̵rí̵ mɨwiaíkipa oyaneyɨ.' nɨyaiwiro Sabarí̵áyo enɨ iyí̵ sí̵mí̵ sí̵ó wákwiarɨgí̵árɨnɨ. Seyí̵ne' e yarɨgí̵á eŋagɨ nánɨ pí nánɨ nionɨ ámá womɨ Sabarí̵áyo naŋí̵ wimɨxí̵ápɨ nánɨ wikí̵ nónarɨŋoɨ? 24Sɨŋwí̵ tí̵nɨnɨ nɨwɨnaxí̵dɨro mɨrɨpa e'poyɨ. Xí̵o yarɨŋagí̵pɨ enɨ mí nómɨxɨrí̵ná rí̵í̵rɨxɨnɨ." urɨŋɨnigɨnɨ.
Jisaso nánɨ "Kiraisorí̵anɨ? Worí̵anɨ?" rɨnɨgí̵á nánɨrɨnɨ.25Ámá Jerusaremɨ ŋweagí̵áyí̵ wí re nɨra ugí̵awixɨnɨ, "Ámá ro ámá nɨpɨkianɨro egí̵o menɨranɨ? 26Sɨŋwí̵ wɨní̵poyɨ. Ámá ní̵nɨ arí̵á egí̵e sɨŋánɨ nɨrorɨ rarɨŋagɨ aí mebá neameŋweagí̵áwa omɨ xwɨyí̵á bɨ murarɨŋoɨ. Awa 'Ámá ro Kiraiso, ámá yeáyí̵ neayimɨxemeaní̵a nánɨ arí̵owayá xwí̵á piaxí̵yo dánɨ iwiaroní̵oyɨ rarɨŋwáo, ayí̵ orí̵anɨ?' mɨyaiwipa rɨyarɨŋoɨ? 27E nerɨ aí 'Ámá o Kiraiso, ámá arí̵owayá xwí̵á piaxí̵yo dánɨ iwiaroní̵oyɨ rarɨŋwáorí̵anɨ?' wiaiwipaxí̵ menɨnɨ. Ayí̵ rɨpɨ nánɨrɨnɨ. Nene xɨnáí xí̵omɨ xɨrɨŋe nánɨ nɨjí̵á imónɨŋwɨnɨ. E nerɨ aiwɨ Kiraiso, ámá Gorɨxo yeáyí̵ neayimɨxemeaní̵a nánɨ urowáre'napɨní̵o imónɨní̵ánɨyí̵ ámá wo 'E dáŋorɨnɨ.' rɨpaxí̵ menɨnɨ. Ayɨnánɨ 'O Kiraisorí̵anɨ?' wiaiwipaxí̵ mimónɨŋwɨnɨ." rarɨŋagí̵a 28Jisaso aŋí̵ rɨdɨyowá yarɨgí̵iwámɨ dánɨ nure'wapɨyirí̵ná eŋí̵ tí̵nɨ nɨrɨrɨ re urɨŋɨnigɨnɨ, "Seyí̵ne' nepa nionɨ nánɨ nɨjí̵á ero 'O e dáŋorɨnɨ.' rɨpaxí̵ imónɨro yarɨgí̵áyí̵ne'ranɨ? Nionɨ gí̵ dɨŋí̵ tí̵nɨ bɨŋámanɨ. Nepaxɨŋí̵ imónɨŋo —O soyí̵ne' mají̵orɨnɨ. O nionɨ nɨrowáre'napɨŋí̵rɨnɨ. 29O tí̵ŋí̵ e dánɨ bɨŋáonɨ eŋagɨ nánɨ o nionɨ nɨjí̵árɨnɨ. O nionɨ nɨrowáre'napɨŋí̵rɨnɨ." urí̵agɨ nánɨ 30omɨ í̵á xɨranɨro nero aiwɨ í̵á xɨrɨpaxíná sɨnɨ mimónɨŋagɨ nánɨ í̵á bɨ mɨxɨrɨgí̵awixɨnɨ. 31E nerɨ aí ámá e epí̵royí̵ egí̵áyí̵ obaxí̵ wí dɨŋí̵ nɨwɨkwí̵roro re nɨra ugí̵awixɨnɨ, "Kiraiso, ámá yeáyí̵ neayimɨxemeaní̵a nánɨ arí̵owayá xwí̵á piaxí̵yo dánɨ iwiaroní̵oyɨ rarɨŋwáo nimónɨrí̵ná emɨmí̵ ámá ro yarɨŋí̵pimɨ nɨmu'rorɨ ení̵áranɨ? Oweoɨ." rɨgí̵awixɨnɨ.
Jisasomɨ í̵á oxɨrí̵poyɨnɨrɨ urowárɨgí̵á nánɨrɨnɨ.32Parisiowa ámá e epí̵royí̵ egí̵áyí̵ Jisaso nánɨ ikeagɨgwí̵ e rarɨŋagí̵a arí̵á nɨwiro nánɨ awa tí̵nɨ apaxí̵pánɨŋí̵ imónɨgí̵á xwe'owa tí̵nɨ dɨŋí̵ axí̵pɨ nɨxɨrɨro Jisasomɨ í̵á oxɨrí̵poyɨnɨrɨ rɨdɨyowá yarɨgí̵iwámɨ awí mearoarɨgí̵á wamɨ urowárí̵agí̵a awa nuro o ure'wapɨyarɨŋe re'móagí̵a 33Jisaso re urɨŋɨnigɨnɨ, "Seyí̵ne' tí̵nɨ re bɨ onɨmiápɨ nɨŋweámonɨ gí̵ nɨrowáre'napɨŋo tí̵e nánɨ umí̵árɨnɨ. 34Rɨxa u'áná seyí̵ne' nionɨ nánɨ pí̵á nɨniro aiwɨ wí sɨŋwí̵ nanɨpí̵rí̵ámanɨ. Seyí̵ne' nionɨ ŋweámí̵ae' upaxí̵ wí mimónɨŋoɨ." urí̵agɨ 35Judayí̵ ámɨnáowa re rɨnɨgí̵awixɨnɨ, "O gɨmɨ nánɨ umɨnɨrɨ rarɨnɨ? Aga gɨmɨ nánɨ u'áná nene o nánɨ pí̵á megɨnaní̵wárɨnɨ? Negí̵ ámáyí̵ Gɨrikɨyí̵ aŋí̵yo ŋweagí̵ámɨ nánɨ nurɨ e'máyo ure'wapɨyimí̵ánɨrɨ rí̵a neararɨnɨ? 36Xwɨyí̵á o re rí̵í̵pɨ, 'Seyí̵ne' nionɨ nánɨ pí̵á nɨniro aiwɨ wí sɨŋwí̵ nanɨpí̵rí̵ámanɨ. Seyí̵ne' nionɨ ŋweámí̵ae' upaxí̵ wí mimónɨŋoɨ.' rí̵í̵pɨ pí nɨyaiwirɨ rí̵a rɨŋoɨ?" rɨnɨgí̵awixɨnɨ.
Iniɨgí̵ oyí̵á tí̵ŋí̵ nánɨ urɨŋí̵ nánɨrɨnɨ.37Sí̵á aiwá apɨ imɨxarɨgí̵áyí̵ yoparí̵yi —Ayi seáyɨ e imónɨŋí̵yirɨnɨ. Sí̵á ayi imónɨŋáná Jisaso e'í̵ nɨrorɨ eŋí̵ tí̵nɨ re rɨŋɨnigɨnɨ, "Ámá iniɨgí̵ nánɨ gwí̵ní̵ yeáyí̵ wíí̵ gɨyí̵ gɨyí̵ nionɨ tí̵ámɨnɨ nɨbɨro iniɨgí̵ oní̵poyɨ. 38Nionɨ dɨŋí̵ nɨkwí̵róí̵á gɨyí̵ gɨyí̵ Bɨkwí̵yo nɨrɨnɨrɨ eánɨŋí̵ rɨpɨ tí̵nɨ xɨxenɨ imónɨpí̵ráoɨ, 'Wigí̵ xwioxí̵yo ná ínɨmɨ dánɨ iniɨgí̵ dɨŋí̵ nɨyɨmɨŋí̵ imɨxarɨŋí̵pɨ oyí̵á tí̵ŋí̵ pwení̵árɨnɨ.' nɨrɨnɨrɨ eánɨŋí̵pɨ tí̵nɨ xɨxenɨ imónɨpí̵ráoɨ." urɨŋɨnigɨnɨ. 39Jisaso e nɨrɨrí̵ná kwíyí̵ Gorɨxoyá xí̵omɨ dɨŋí̵ wɨkwí̵róí̵áyí̵ meapí̵rí̵ápɨ nánɨ e urɨŋɨnigɨnɨ. Íná Jisaso sɨnɨ aŋí̵namɨ nɨpeyirɨ mikí̵nɨpa e'íná eŋagɨ nánɨ Gorɨxo sɨnɨ xegí̵ kwíyí̵pɨ ámáyo sɨxí̵ mumímopa yagínárɨnɨ.
Jisaso nánɨ dɨŋí̵ xɨxegí̵nɨ tí̵nɨ nepayoro rɨgí̵á nánɨrɨnɨ.40Ámá e epí̵royí̵ egí̵áyí̵ o e rarɨŋagɨ arí̵á nɨwiro wí re nɨra ugí̵awixɨnɨ, "Aga neparɨnɨ. Ámá ro wí̵á rókiamoagí̵ nene xwayí̵ nanɨrɨ ŋweaŋwáorɨnɨ." nɨra warí̵ná 41wí re nɨra ugí̵awixɨnɨ, " 'Ámá ro Gorɨxo yeáyí̵ neayimɨxemeaní̵a nánɨ arí̵owayá xwí̵á piaxí̵yo dánɨ iwiaroní̵oyɨ rarɨŋwáo, Kiraisorɨnɨ.' neaimónarɨnɨ." nɨra warí̵ná wí re nɨra ugí̵awixɨnɨ, "Gariri pɨropenɨsí̵yo dáŋí̵ wo Kiraiso, ámá arí̵owayá xwí̵á piaxí̵yo dánɨ iwiaroní̵oyɨ rarɨŋwáo imónɨpaxí̵ranɨ? Oweoɨ, e dáŋí̵ wo ámá arí̵owayá xwí̵á piaxí̵yo dánɨ iwiaroní̵oyɨ rarɨŋwáo imónɨpaxí̵ menɨnɨ. 42Bɨkwí̵yo re mɨrɨnɨpa renɨ, 'Kiraiso, arí̵owayá xwí̵á piaxí̵yo dánɨ iwiaroní̵oyɨ rarɨŋwáo negí̵ arí̵o Depitoyá í̵wiárí̵awe' wo imónɨní̵árɨnɨ. Aŋí̵ Betɨrexemɨ —Eŋíná Depito xegí̵ ŋweaagerɨnɨ. Omɨ e dánɨ xɨrɨní̵árɨnɨ.' mɨrɨnɨpa renɨ?" nɨra nuro nánɨ 43ámá e epí̵royí̵ egí̵áyí̵ o nánɨ dɨŋí̵ xɨxegí̵nɨ tí̵nɨ nepayoro nɨrɨróná 44wí "Rɨxa í̵á oxɨraneyɨ." nɨwimónɨrɨ aiwɨ omɨ í̵á bɨ mɨxɨrɨgí̵awixɨnɨ.
Judayí̵ mebáowa Jisasomɨ dɨŋí̵ mɨwɨkwí̵rogí̵á nánɨrɨnɨ.45Rɨdɨyowá yarɨgí̵iwámɨ awí mearoarɨgí̵áwa ámɨ nuro apaxí̵pánɨŋí̵ imónɨgí̵á xwe'owamɨ tí̵nɨ Parisiowamɨ tí̵nɨ wímeááná awa re urɨgí̵awixɨnɨ, "Pí nánɨ omɨ í̵á mɨxɨrí̵ anɨpáoyí̵ne' barɨŋoɨ?" urí̵agí̵a 46awí mearoarɨgí̵áwa re urɨgí̵awixɨnɨ, "Eŋíná aiwɨ ámá o neare'wapɨyarɨŋí̵pa wo mɨneare'wapɨyagí̵rɨnɨ." urí̵agí̵a 47Parisiowa ikayí̵wí̵ nurɨro re urɨgí̵awixɨnɨ, "Soyí̵ne' enɨ rɨxa dɨŋí̵ nɨseakɨnɨmɨxɨrɨ xeŋwí̵mɨ nɨseaipemeámɨ mupa reŋoɨ?" nurɨro 48re urɨgí̵awixɨnɨ, "Seameŋweaŋwáone woranɨ, Parisione woranɨ, omɨ dɨŋí̵ bɨ wɨkwí̵róí̵ranɨ? Oweoɨ! 49E nerɨ aí ámá epí̵royí̵ egí̵á jí̵ayí̵ ŋwí̵ ikaxí̵ nɨrɨnɨrɨ eánɨŋí̵pɨ nánɨ píránɨŋí̵ nɨjí̵á mimónɨpa nero nánɨ Gorɨxoyá sɨŋwí̵yo dánɨ aní̵nɨpí̵rí̵a nánɨ ramɨxárɨnɨŋí̵yí̵rɨnɨ." urí̵agí̵a 50Nikodimaso —O enɨ Parisi worɨnɨ. Xámɨ árí̵wɨyimɨ nurɨ Jisasomɨ nɨwímearɨ yarɨŋí̵ wiŋorɨnɨ. O nɨwiápí̵nɨmearɨ re urɨŋɨnigɨnɨ, 51"Negí̵ ŋwí̵ ikaxí̵ nɨrɨnɨrɨ eánɨŋí̵yo bɨ rɨpɨ rɨrɨnɨnɨ, 'Ámá womɨ xí̵o rɨnarɨŋí̵pɨ arí̵á mɨwipa erɨ o yarɨŋí̵pɨ píránɨŋí̵ nɨjí̵á mimónɨpa erɨ nemáná ananɨ xwɨyí̵á umeárɨpaxí̵rɨnɨ.' rɨrɨnɨnɨ?" urí̵agɨ 52awa ikayí̵wí̵ re urɨgí̵awixɨnɨ, "Joxɨ enɨ Gariri dáŋí̵ iwoxɨrí̵anɨ? Bɨkwí̵yo píránɨŋí̵ í̵á rorɨ pí̵á merɨ nerí̵náyí̵, joxɨ re nɨyaiwirɨ nɨjí̵á imónɨrí̵ɨnɨ, 'Wí̵á rókiamoarɨŋí̵ wo Gaririyo dánɨ imónarɨŋí̵manɨ.' nɨyaiwirɨ nɨjí̵á imónɨrí̵ɨnɨ." urɨgí̵awixɨnɨ.
Apɨxí̵ í̵wí̵ inɨŋí̵ wímɨ xwɨrɨxí̵ umeagí̵á nánɨrɨnɨ.53Ámá ní̵nɨ wigí̵ aŋí̵ xɨxegí̵nɨyo umíagí̵a aiwɨ
Copyright information for `AAK


1 Corinthians 14
Kwíyí̵pimɨ dánɨ epaxí̵ imónɨŋí̵pɨ nánɨ ámɨ bɨ urɨŋí̵ nánɨrɨnɨ.1Seyí̵ne' "Ámáyo dɨŋí̵ sɨpí owianeyɨ." nɨyaiwiro anɨŋí̵ miní̵ xí̵dí̵í̵rɨxɨnɨ. E nero aí Gorɨxo apɨ apɨ e imóní̵í̵rɨxɨnɨrɨ kwíyí̵pimɨ dánɨ seaimɨxarɨŋí̵pɨ "Apɨ apɨ oimónaneyɨ." nɨyaiwiro sí̵mí̵ nɨxeadí̵pe'nɨro aiwɨ ná bɨnɨ ayí̵ oyá xwɨyí̵á ámáyo wí̵á urókiamopaxí̵ imónɨpí̵rɨ nánɨ aŋɨpaxí̵ sí̵mí̵ xeadí̵pe'ní̵í̵rɨxɨnɨ. 2Ayí̵ rɨpɨ nánɨ seararɨŋɨnɨ. Ámá gɨyí̵ gɨyí̵ gwí̵ wɨrí̵ wɨrí xwɨyí̵á mí̵kí̵ wínɨyí̵ mají̵á imónɨgí̵ápimɨ dánɨ nɨrɨrí̵náyí̵, ayí̵ ámáyo murarɨŋoɨ. Wínɨyí̵ xwɨyí̵á mí̵kí̵ apɨ nánɨ mají̵á imónɨŋagí̵a nánɨ Gorɨxomɨnɨ nurɨrɨ kwíyí̵pimɨ dánɨ yumí̵í imónɨŋí̵pɨ rarɨŋoɨ. 3E nerɨ aí gɨyí̵ gɨyí̵ xwɨyí̵á Gorɨxoyápɨ wí̵á nɨrókiamorónáyí̵, ayí̵ rí̵ápimɨ dánɨ ámáyo sí̵kí̵kí̵ womɨxɨro eŋí̵ rɨre'mɨxí̵ wiro dɨŋí̵ wí̵á wókímɨxɨro epaxí̵pɨ urarɨgí̵árɨnɨ. 4Ámá xwɨyí̵á mí̵kí̵ xegí̵ wíyo dánɨ rarɨŋí̵ go go, ayí̵ xewanɨŋo sí̵kí̵kí̵ omɨxɨnarɨnɨ. Ámá Gorɨxoyá xwɨyí̵ápɨ wí̵á rókiamoarɨŋí̵ go go, ayí̵ Gorɨxo wimónarɨŋí̵pɨ urí̵í̵pimɨ dánɨ Jisasoyá sɨyikí̵pɨ imónɨgí̵áyo sí̵kí̵kí̵ womɨxarɨŋí̵rɨnɨ. 5Nionɨ "Seyí̵ne' nɨyí̵ne'nɨ xwɨyí̵á mí̵kí̵ bɨ bimɨ dánɨ orí̵poyɨ." nɨnimónɨrɨ aiwɨ aga aŋɨpaxí̵ ayá wí nimónarɨŋí̵pɨ, ayí̵ rɨpɨrɨnɨ. "Gorɨxoyá xwɨyí̵ápɨ wí̵á orókiamópoyɨ." nimónarɨnɨ. Ayí̵ rɨpɨ nánɨrɨnɨ. Wí̵á rókiamoarɨŋí̵ go go Jisasoyá sɨyikí̵pɨ imónɨgí̵áyo nurɨrí̵ná xí̵o urí̵í̵pimɨ dánɨ sí̵kí̵kí̵ nɨwomɨxɨrɨ nánɨ xwɨyí̵á mí̵kí̵ xegí̵ wíyo dánɨ rarɨŋí̵ go gomɨ seáyɨ e wimónɨŋagɨ nánɨ rarɨŋɨnɨ. Xwɨyí̵á mí̵kí̵ xegí̵ wíyo dánɨ rarɨŋí̵ go go ráná ámá wo nɨwiápí̵nɨmearɨ Jisasoyá sɨyikí̵pɨ imónɨgí̵á wínɨyo o rí̵í̵pimɨ dánɨ sí̵kí̵kí̵ owomɨxɨnɨrɨ yaŋí̵ numeairí̵ná enɨ ananɨrɨnɨ. 6Gí̵ nɨrɨxí̵meáyí̵ne', rɨpɨ nánɨ píránɨŋí̵ dɨŋí̵ mópoyɨ. Nionɨ seyí̵ne' tí̵ŋí̵ e nánɨ nɨbɨrɨ xwɨyí̵á mí̵kí̵ wíyo dánɨ nɨsearɨrí̵náyí̵, "Apɨ wí naŋí̵ neaimɨxɨpaxí̵ imónɨnɨ." rɨseaimónarɨnɨ? Oweoɨ. Nionɨ xwɨyí̵á Gorɨxo wí̵á nɨnókímɨxɨrɨ nɨrɨŋí̵pɨ mɨsearɨpa nerí̵náranɨ, nɨjí̵á o nánɨ nionɨ imónɨŋá bɨ mɨsearɨpa nerí̵náranɨ, xwɨyí̵á oyápɨ bɨ wí̵á mɨsearókiamopa nerí̵náranɨ, bɨ mɨseare'wapɨyipa nerí̵náranɨ, sa xwɨyí̵á mí̵kí̵ wíyo dánɨ nɨseara nurí̵náyí̵, arɨge nerɨ naŋí̵ wí seaiimí̵árɨnɨ? Oweoɨ, wí e epaxí̵manɨ.
7Dɨŋí̵ mayí̵ imónɨŋí̵pɨ, pe'kákí̵ranɨ, gitáranɨ, ayí̵ axí̵pɨ imónɨnɨ. Yaiwínɨŋí̵ nɨyárɨrɨ nɨpɨkwɨnɨ irí̵ mɨre'pepa nerí̵náyí̵, ámá arɨge "Ayí̵ apɨ rí̵a rarɨnɨ?" yaiwipaxí̵rɨnɨ? Ámá kwíyí̵pimɨ dánɨ xwɨyí̵á mí̵kí̵ wíyo dánɨ enɨ nɨrɨrí̵náyí̵, ámá arí̵á mɨwiarɨgí̵áyí̵ arɨge nerɨ "Ayí̵ apɨ rí̵a rarɨnɨ?" yaiwipaxí̵ imónɨnɨ? 8Ámá mɨxí̵ nánɨ awí roŋo xowieŋomɨ dánɨ rí̵aiwá orɨnɨrɨ pí̵rámí̵ nɨpɨkwɨnɨ mepa nerí̵náyí̵, ámá gɨyí̵ "Mɨxí̵ nánɨ rí̵aiwá iyí̵ rɨráoɨ?" nɨyaiwiro e'waikí̵ tí̵nɨ nikí̵nɨŋí̵ tí̵nɨ arí̵kipaxí̵rɨnɨ? Oweoɨ, pí̵rámí̵ nɨpɨkwɨnɨ mepa nerí̵náyí̵, wí e epaxí̵ menɨnɨ. 9Seyí̵ne' enɨ ámá wíyo kwíyí̵pimɨ dánɨ xwɨyí̵á mí̵kí̵ xegí̵ wíyo dánɨ nurɨrí̵náyí̵, ámá arí̵á seaiarɨgí̵áyí̵ arɨge nero "Apɨ nánɨ rí̵a neararɨŋoɨ?" nɨyaiwiro nɨjí̵á imónɨpaxí̵rɨnɨ? Oweoɨ, seyí̵ne' urarɨgí̵ápɨ mɨmiaŋwí̵ upaxí̵ imónɨnɨ. 10Ayí̵ neparɨnɨ. Xwí̵á rɨrímɨ xwɨyí̵á mí̵kí̵ xɨxegí̵nɨ tí̵ŋí̵ rarɨgí̵ápɨ obaxí̵ imónɨnɨ. Xwɨyí̵á bɨ mí̵kí̵ mayí̵ imónɨŋí̵manɨ. Ní̵nɨ mí̵kí̵ tí̵ŋí̵ imónɨnɨ. 11E nerɨ aí ámá wo xwɨyí̵á mí̵kí̵ nionɨ mají̵á imónɨŋí̵pimɨ dánɨ rarɨŋagɨ arí̵á nɨwirí̵ná "E'máyí̵ worí̵anɨ?" yaiwimí̵ɨnɨ. Xí̵o enɨ nionɨ arí̵á mɨwiarɨŋagɨ nɨnanɨrí̵ná "E'máyí̵ worí̵anɨ?" niaiwinɨŋoɨ. 12Seyí̵ne' Gorɨxo apɨ apɨ imóní̵í̵rɨxɨnɨrɨ kwíyí̵pimɨ dánɨ sɨxí̵ seamímoarɨŋí̵pɨ "Oimónaneyɨ." nɨyaiwiro sí̵mí̵ nɨxeadí̵pe'nɨro yarɨgí̵áyí̵ne' imónɨŋagí̵a nánɨ pí pí neróná rɨpɨ e'í̵rɨxɨnɨ. Kwíyí̵pimɨ dánɨ epaxí̵ imónɨŋwápimɨ dánɨ Jisasoyá sɨyikí̵ imónɨŋwae'ne eŋí̵ sí̵kí̵kí̵ omɨxɨnɨpaxí̵ imónɨŋí̵pɨ oyaneyɨnɨro ayá wí ne'ra u'í̵rɨxɨnɨ.
13Ayɨnánɨ segí̵yí̵ wo kwíyí̵pimɨ dánɨ xwɨyí̵á mí̵kí̵ seyí̵ne' mají̵á imónɨgí̵ápimɨ dánɨ nɨsearɨrí̵náyí̵, arí̵á mɨwiarɨgí̵áyí̵ne' yaŋí̵ seameaimɨnɨrɨ nánɨ Gorɨxomɨ rɨxɨŋí̵ urí̵wɨnɨgɨnɨ. 14Ayí̵ rɨpɨ nánɨ seararɨŋɨnɨ. Nionɨ gí̵ ámá arí̵á niarɨgí̵e dánɨ xwɨyí̵á mí̵kí̵ xegí̵ bimɨ dánɨ Gorɨxomɨ rɨxɨŋí̵ nurɨrí̵ná gí̵ dɨŋí̵ aí tí̵nɨ murí̵ sa maŋí̵pámɨ dánɨ nurɨrí̵náyí̵, "Apɨ ourɨmɨnɨ." nɨyaiwirɨ murɨpa e'á eŋagɨ nánɨ nionɨ rí̵ápɨ bɨ naŋí̵ mɨniiarɨnɨ. 15Ayɨnánɨ nionɨ pí emɨnɨre'ɨnɨ? Nionɨ Gorɨxomɨ rɨxɨŋí̵ nurɨrí̵náranɨ, soŋí̵ nɨrɨrɨ omɨ yayí̵ numerí̵náranɨ, xwɨyí̵á mí̵kí̵ bɨ bimɨ dánɨ maŋí̵pá tí̵nɨ nurɨrɨ aí "Ayí̵ apɨ rí̵a urarɨŋɨnɨ?" nɨyaiwirɨ gí̵ dɨŋí̵ tí̵nɨ enɨ nawínɨ urí̵ɨmɨgɨnɨ. 16Seyí̵ne' e mepa nero Gorɨxomɨ yayí̵ nɨwirí̵ná dɨŋí̵ tí̵nɨ nawínɨ murí̵ xwɨyí̵á mí̵kí̵ bɨ bimɨ, seyí̵ne' mají̵ápimɨ dánɨnɨ nurɨrí̵náyí̵, ámá sɨpí̵á imónɨgí̵á seyí̵ne' tí̵nɨ nawínɨ awí eánarɨgí̵áyí̵ arɨge nero "Ayí̵ rí̵ápɨ xɨxenɨ e imóní̵wɨnɨgɨnɨ." rɨpaxí̵rɨnɨ? Oweoɨ, xwɨyí̵á mí̵kí̵ seyí̵ne' rarɨgí̵ápɨ arí̵á mɨwipaxí̵ nimónɨro nánɨ wí e rɨpaxí̵ menɨnɨ. 17Seyí̵ne' e nerí̵náyí̵, Gorɨxomɨ píránɨŋí̵ yayí̵ nɨwiro aiwɨ wínɨyo sí̵kí̵kí̵ mɨwomɨxí̵ ududí̵ iní̵ wikárarɨŋagí̵a nánɨ seararɨŋɨnɨ. 18Seyí̵ne' kwíyí̵pimɨ dánɨ xwɨyí̵á mí̵kí̵ wíyo dánɨ ayá wí nɨrɨro aí nionɨ enɨ kwíyí̵pimɨ dánɨ xwɨyí̵á mí̵kí̵ bɨ bimɨ dánɨ seáyɨ e nɨseamu'rorɨ nánɨ Gorɨxomɨ yayí̵ wiarɨŋárɨnɨ. 19E nimónɨrɨ aí Jisasoyá sɨyikí̵ imónɨgí̵á bɨ tí̵nɨ nerɨmeánɨrɨ wigí̵ arí̵á egí̵e dánɨ xwɨyí̵á mí̵kí̵ bɨ bimɨ dánɨ nurɨrí̵ná "Í̵á mɨropaxí̵ imónɨŋí̵pɨ ourɨmɨnɨ." mɨnimónarɨnɨ. Oweoɨ, "Poro ipɨ rɨneaíwapɨyarɨnɨ?" oyaiwípoyɨnɨrɨ sa "Xwɨyí̵á mí̵kí̵ nionɨ nɨjí̵á imónɨŋápimɨ dánɨ nurɨrɨ 'Ayí̵ apɨ rí̵a urarɨŋɨnɨ?' yaiwimí̵pɨ árí̵ní̵ ourɨmɨnɨ." nimónarɨnɨ. "E nerí̵ná seáyɨ e imónɨŋí̵pɨ yarɨŋɨnɨ." nimónarɨnɨ.
20Gí̵ nɨrɨxí̵meáyí̵ne', seyí̵ne' niaíwí̵ onɨmiá dɨŋí̵ mɨmaxɨrɨpa e'poyɨ. E nɨsearɨrɨ aí niaíwí̵ pí̵opia í̵wí̵ oyaneyɨnɨro sɨnɨ dɨŋí̵ mɨmoarɨgí̵ápa seyí̵ne' enɨ axí̵pɨ imóní̵poyɨ. E nero dɨŋí̵ nɨmorí̵ná ámɨná yapɨ móí̵rɨxɨnɨ. 21Isɨrerɨyí̵ arí̵á mɨwiarɨŋagí̵a nánɨ Gorɨxo ámá wí e dáŋí̵yí̵ mɨxí̵ nɨmeámɨ nɨbɨro xwɨrí̵á wikɨxe'í̵rɨxɨnɨrɨ rɨŋí̵pɨ nánɨ ŋwí̵ ikaxí̵ eánɨŋí̵yo re nɨrɨnɨrɨ eánɨnɨ, " 'Gorɨxonɨ ámá mí̵kí̵ wí e dáŋí̵yí̵yá xwɨyí̵á mí̵kí̵ bɨ tí̵nɨ ámá tí̵yo urɨrɨ wí e dáŋí̵yí̵yá maŋí̵pimɨ dánɨ urɨrɨ emí̵a eŋagɨ aiwɨ nionɨ wí arí̵á nipɨrí̵ámanɨ.' Ámɨnáonɨ e rarɨŋɨnɨ." nɨrɨnɨrɨ eánɨnɨ. 22Ayɨnánɨ nene re yaiwiŋwɨnɨ, "Gorɨxoyá kwíyí̵pimɨ dánɨ xwɨyí̵á mí̵kí̵ nene mají̵á nimónɨrɨ aí rarɨŋwápɨ, ayí̵ ámá omɨ rɨxa dɨŋí̵ wɨkwí̵roarɨgí̵á wínɨyí̵ arí̵á nɨneairóná óí̵ nikárɨnɨro 'Ayí̵ eŋí̵ eánɨŋí̵ Gorɨxoyápimɨ dánɨ rí̵a yarɨŋoɨ?' oyaiwípoyɨnɨrɨ mimónɨnɨ. Sa omɨ dɨŋí̵ mɨwɨkwí̵roarɨgí̵áyí̵ óí̵ nikárɨnɨro 'Ayí̵ eŋí̵ eánɨŋí̵ Gorɨxoyápimɨ dánɨ rí̵a yarɨŋoɨ?' oyaiwípoyɨnɨrɨ imónɨnɨ." yaiwiŋwɨnɨ. E nerɨ aí oyá xwɨyí̵ápɨ, nene wí̵á urókiamoarɨŋwápɨ, ayí̵ ámá xí̵omɨ dɨŋí̵ mɨwɨkwí̵roarɨgí̵áyí̵ arí̵á nɨneairóná "Eŋí̵ eánɨŋí̵ Gorɨxoyápimɨ dánɨ rí̵a rarɨŋoɨ?" oyaiwípoyɨnɨrɨ mimónɨnɨ. Sa xí̵omɨ dɨŋí̵ wɨkwí̵roarɨgí̵áyí̵ e oyaiwípoyɨnɨrɨ imónɨnɨ. 23Ayɨnánɨ ámá Jisasoyá sɨyikí̵ imónɨgí̵áyí̵ne' awí neánɨróná nɨyí̵ne'nɨ xwɨyí̵á mí̵kí̵ seyí̵ne' mají̵á bɨ bimɨ dánɨ nɨra warí̵ná ámá sɨpí̵á imónɨgí̵áyí̵ wíranɨ, ámá sɨnɨ Gorɨxomɨ dɨŋí̵ mɨwɨkwí̵rogí̵áyí̵ wíranɨ, nɨseaímearo nɨŋwearóná "Ámá tɨyí̵ xóxwí̵ yarɨgí̵áyí̵ menɨranɨ?" rɨpí̵rí̵árɨnɨ. 24Seyí̵ne' wí e mepa nero nɨyí̵ne'nɨ xwɨyí̵á Gorɨxoyápɨ wí̵á nɨrókiamóa warí̵ná ámá sɨpí̵á imónɨgí̵áyí̵ wíranɨ, ámá sɨnɨ Gorɨxomɨ dɨŋí̵ mɨwɨkwí̵rogí̵áyí̵ wíranɨ, nɨseaímearo nɨŋwearóná seyí̵ne' rarɨgí̵á nɨpimɨnɨ dánɨ "Í̵wí̵ awa rarɨgí̵ápɨ mɨyarɨŋwae'nerí̵anɨ?" nɨyaiwiro wairɨrí̵ inɨro "Apɨ nene nánɨ enɨ rí̵a rarɨŋoɨ?" nɨyaiwiro ayá mɨŋɨmɨŋí̵ roro nemáná 25sɨpí imónɨŋí̵ wigí̵pɨ yumí̵í egí̵ápɨ nánɨ waropárí̵ nero mɨŋí̵ xwí̵áyo nɨkwí̵rónɨro Gorɨxomɨ yayí̵ numero "Neparɨnɨ. Gorɨxo seyí̵ne' dɨŋí̵ seakɨkayonɨ." rɨpí̵rí̵árɨnɨ.
Gorɨxomɨ yayí̵ umeanɨro nánɨ nerɨmeánɨróná epaxí̵pɨ nánɨ urɨŋí̵ nánɨrɨnɨ.26Gí̵ nɨrɨxí̵meáyí̵ne', pí oyaneyɨnɨrɨ neararɨnɨ? Seyí̵ne' awí neánɨróná woxɨ soŋí̵ seare'wapɨyinɨ nánɨ imónɨrɨ woxɨ xwɨyí̵á bɨ seare'wapɨyinɨ nánɨ imónɨrɨ woxɨ xwɨyí̵á Gorɨxo wí̵á wókímɨxí̵í̵pɨ bɨ searɨnɨ nánɨ imónɨrɨ woxɨ xwɨyí̵á mí̵kí̵ bɨ bimɨ dánɨ bɨ searɨnɨ nánɨ imónɨrɨ woxɨ xwɨyí̵á mí̵kí̵ bɨ bimɨ dánɨ rɨní̵í̵pɨ bɨ yaŋí̵ seameainɨ nánɨ imónɨrɨ nerɨ aí nɨpɨnɨ nerí̵ná Jisasoyá sɨyikí̵ imónɨgí̵áyí̵ne' sí̵kí̵kí̵ omɨxɨnɨpí̵rɨ nánɨ e'í̵rɨxɨnɨ. 27Segí̵yí̵ wí "Xwɨyí̵á mí̵kí̵ bimɨ dánɨ ouraneyɨ." nɨwimónɨrí̵ná obaxowa xe onearí̵poyɨnɨrɨ sɨŋwí̵ mɨwɨnɨpanɨ. Wau'nɨranɨ, wau' woranɨ, ayí̵ apánɨrɨnɨ. Axíná nawínɨ orí̵poyɨnɨrɨ sɨŋwí̵ mɨwɨnɨpanɨ. Wo xámɨ nɨrɨmáná wo rí̵wí̵yo rí̵wɨnɨgɨnɨ. E yarí̵ná wo yaŋí̵ seameaíwɨnɨgɨnɨ. 28Ámá wo xwɨyí̵á yaŋí̵ seameaipaxí̵ meŋánáyí̵, xwɨyí̵á mí̵kí̵ apɨ apimɨ dánɨ rarɨgí̵áwa Jisasoyá sɨyikí̵ imónɨgí̵áyí̵ne'yá arí̵á egí̵e dánɨ maŋí̵pá tí̵nɨ sɨŋánɨ mɨrɨpa nero wigí̵ dɨŋí̵yo dánɨ Gorɨxo tí̵nɨ nawínɨ ínɨmɨ rɨní̵í̵rɨxɨnɨ. 29Awí neánɨróná segí̵ xwɨyí̵á Gorɨxoyápɨ wí̵á rókiamoarɨgí̵áyí̵ wau'ranɨ, wau' woranɨ, awa xe xwɨyí̵á searí̵í̵rɨxɨnɨ. Rɨxa searáná wínɨyí̵ o nepa kwíyí̵pimɨ dánɨ rí̵a rarɨnɨrɨ pí̵á nɨmero mí ómɨxí̵í̵rɨxɨnɨ. 30E nerɨ aí segí̵yí̵ wo e'í̵ nɨŋwearɨ wí̵á rókiamoarɨŋí̵ womɨ arí̵á wiarí̵ná Gorɨxo xwɨyí̵á bɨ wí̵á wókímɨxánáyí̵, o xwɨyí̵á apɨ áwaŋí̵ searɨnɨ nánɨ dao xámɨ rarɨŋo pí̵nɨ wiárí̵wɨnɨgɨnɨ. 31Nionɨ seararɨŋápɨ nɨxí̵dɨróná seyí̵ne' nɨyí̵ne'nɨ nɨjí̵á imónɨro eŋí̵ rɨre'mɨxí̵ inɨro epí̵rí̵a nánɨ woxɨ woxɨ ananɨ wí̵á nɨrókiamóa upaxí̵ imónɨŋoɨ. 32Nene nɨjí̵áranɨ. Gorɨxo yaiwínɨŋí̵ yarɨŋomanɨ. "Xwɨyí̵á nɨxeayirɨ nerɨ orí̵poyɨ." mɨwimóní̵ "Nɨtɨwayɨrorɨ orí̵poyɨ." wimónarɨŋagɨ nánɨ wí̵á rókiamoarɨgí̵áwa kwíyí̵pimɨ dánɨ rókiamopaxí̵ imónɨŋí̵pɨ tí̵nɨ u'rapí mɨrí̵ píránɨŋí̵ dɨŋí̵ í̵á nɨxɨrɨro rí̵í̵rɨxɨnɨ.
Gorɨxoyá sɨyikí̵ imónɨgí̵á wí e wí e ŋweagí̵á ní̵nɨ yarɨgí̵ápa 34sɨyikí̵ oyá Korinɨyo ŋweagí̵áyí̵ne' enɨ awí neánɨróná apɨxíwa xwɨyí̵á wí mɨrɨpa oe'poyɨ. Awí neánɨrane'ná apɨxíwa xe xwɨyí̵á onearí̵poyɨnɨrɨ sɨŋwí̵ mɨwɨnɨpa yarɨŋwá eŋagɨ nánɨ rarɨŋɨnɨ. Ŋwí̵ ikaxí̵ eánɨŋí̵yo dánɨ rɨnɨŋí̵pa oxoyí̵ne' sɨmaŋwí̵yónɨŋí̵ seaurí̵ní̵í̵rɨxɨnɨ. 35Íwa Jisasoyá sɨyikí̵ imónɨgí̵áyí̵ awí eánɨgí̵e dánɨ xwɨyí̵á nɨrɨrí̵ná ayá winɨpaxí̵ yarɨŋagí̵a nánɨ wínɨ wínɨ "Apɨ nánɨ nɨjí̵á oimónɨmɨnɨ." nɨwimónɨrí̵ná aŋí̵ xɨxegí̵nɨyo dánɨ oxomɨ yarɨŋí̵ wíwɨnɨgɨnɨ. 36Seyí̵ne' seáyɨ e seáyɨ e mimónɨpanɨ. "Xwɨyí̵á Gorɨxoyápɨ nene tí̵ámɨnɨ mí̵kí̵ imónɨŋwae'nerɨnɨ." rɨyaiwinarɨŋoɨ? "Xwɨyí̵á oyápɨ Korinɨyo ŋweaŋwae'nenɨ tí̵ámɨnɨ rɨnɨŋí̵rɨnɨ." rɨseaimónarɨnɨ?
37Ámá goxɨ goxɨ "Nionɨ Gorɨxoyá xwɨyí̵ápɨ wí̵á rókiamoarɨŋá wonɨrɨnɨ." nɨyaiwinɨrí̵náranɨ, "Oyá kwíyí̵ sɨxí̵ nɨmímoŋí̵pimɨ dánɨ e epaxí̵ nimónɨrɨ yarɨŋáonɨrɨnɨ." nɨyaiwinɨrí̵náranɨ, xwɨyí̵á nionɨ nɨrɨrɨ eaarɨŋá rɨpɨ nánɨ dɨŋí̵ re yaiwíɨrɨxɨnɨ, "Poro sekaxí̵ Ámɨnáo urí̵í̵pimɨ dánɨ rí̵a nɨrɨrɨ eaŋí̵rí̵anɨ?" yaiwíɨrɨxɨnɨ. 38Ámá go go e mɨyaiwipa yarɨŋagɨ nɨwɨnɨrí̵náyí̵, seyí̵ne' enɨ "O nepa Gorɨxoyá wí̵á rókiamoarɨŋí̵ wo menɨnɨ." yaiwíí̵rɨxɨnɨ. 39Ayɨnánɨ gí̵ nɨrɨxí̵meáyí̵ne', Gorɨxoyá xwɨyí̵á wí̵á orókiamoaneyɨnɨrɨ sí̵mí̵ xeadí̵pe'nɨro oyá kwíyí̵ tí̵nɨ xwɨyí̵á mí̵kí̵ bɨ bimɨ dánɨ seyí̵ne' rarɨgí̵ápɨ pí̵rí̵ mɨrakínɨpa ero e'í̵rɨxɨnɨ. 40E nero aí Gorɨxomɨ yayí̵ umeanɨro nánɨ awí neánɨróná pí pí seyí̵ne' yarɨgí̵ápɨ nɨpɨnɨ nɨtɨwayɨroro píránɨŋí̵ e'í̵rɨxɨnɨ.
Copyright information for `AAK


Romans 5
"Gorɨxo ámá xí̵o tí̵nɨ nawínɨ imóní̵í̵rɨxɨnɨrɨ Kiraiso eŋí̵pimɨ dánɨ pɨyí̵á neawí̵rɨŋí̵rɨnɨ." urɨŋí̵ nánɨrɨnɨ.1Ayɨnánɨ Gorɨxo nene Jisasomɨ dɨŋí̵ wɨkwí̵roarɨŋagwɨ sɨŋwí̵ nɨneanɨrɨ "We' rónɨgí̵áyí̵rɨnɨ." rárarɨŋí̵ eŋagɨ nánɨ re rɨpaxí̵rɨnɨ, "Nene negí̵ Ámɨná Jisasɨ Kiraiso neaiiŋí̵pimɨ dánɨ rɨxa Gorɨxo tí̵nɨ nawínɨ pɨyí̵á wí̵rɨnɨŋwɨnɨ." rɨpaxí̵rɨnɨ. 2Jisasomɨ dɨŋí̵ wɨkwí̵roarɨŋwápimɨ dánɨ Gorɨxo xí̵o ámáyo wá nɨwianɨrɨ wiarɨŋí̵pɨ nánɨ xe nɨjí̵á imónɨro apɨ wímeáí̵yí̵ imónɨro oe'poyɨnɨrɨ sɨŋwí̵ neanɨŋenerɨnɨ. E imónɨŋwae'ne seáyɨ e Gorɨxo imónɨŋí̵pɨ sɨwá neaíwɨnɨgɨnɨrɨ dɨŋí̵ wikwí̵moarɨŋwápɨ nánɨ dɨŋí̵ nií̵á neainarɨnɨ. 3Apɨ nánɨnɨ dɨŋí̵ nií̵á neainarɨŋí̵manɨ. Xeanɨŋí̵ nene neaímearɨŋí̵pɨ nánɨ enɨ dɨŋí̵ nií̵á neainarɨŋí̵rɨnɨ. Ayí̵ rɨpɨ nánɨrɨnɨ. Xeanɨŋí̵ neaímeaarɨŋí̵pɨ, ayí̵ xaíwí̵ neaimɨxɨnɨ nánɨ rí̵a neaímeaarɨnɨrɨ dɨŋí̵ nií̵á neainarɨŋí̵rɨnɨ. 4Nene pí pí neaímeaarɨŋí̵pɨ xaíwí̵ nɨneaimɨxa u'áná Gorɨxoyá sɨŋwí̵yo dánɨ mɨmɨwiáró yarɨŋwae'ne imónarɨŋwárɨnɨ. Mɨmɨwiáró yarɨŋwae'ne imónɨŋagwɨ nainenɨrane'ná "Seáyɨ e Gorɨxo imónɨŋí̵pɨ sɨwá neainɨní̵árí̵anɨ?" nɨyaiwirane dɨŋí̵ ikwí̵moarɨŋwárɨnɨ. 5Dɨŋí̵ e nikwí̵morane'ná rí̵paíwí̵nɨŋí̵ wí meaaní̵wámanɨ. Ayí̵ rɨpɨ nánɨrɨnɨ. Gorɨxo xegí̵ kwíyí̵ sɨxí̵ neamímoŋí̵pimɨ dánɨ xewanɨŋo sɨwá re'nɨŋí̵ neainɨŋí̵ eŋagɨ nánɨ, "Nionɨ seyí̵ne' nánɨ aga wá nonarɨŋonɨrɨnɨ." Sɨwá e'nɨŋí̵ neainɨŋí̵ eŋagɨ nánɨ dɨŋí̵ nikwí̵morane'ná wí rí̵paíwí̵nɨŋí̵ meaaní̵wámanɨ. Dɨŋí̵ "E neaímeaní̵áranɨ?" nɨyaiwirane wikwí̵moarɨŋwápɨ xɨxenɨ neaímeaní̵árɨnɨ.
6Ayí̵ rɨpɨ nánɨ "Dɨŋí̵ wikwí̵moarɨŋwápɨ nánɨ rí̵paíwí̵nɨŋí̵ meaaní̵wámanɨ." seararɨŋɨnɨ. Xámɨ Gorɨxomɨ rí̵wí̵ umoagwae'ne eŋí̵ óí̵nɨŋí̵ nerane xewanɨŋene yeáyí̵ yimɨxemeánanɨrane nánɨ wí mimónɨŋáná Gorɨxo xe oenɨrɨ wimónɨŋíná ámá Kiraiso yeáyí̵ neayimɨxemeámí̵ánɨrɨ nánɨ neapeiŋí̵rɨnɨ. 7Ámá we' rónɨŋí̵ wo nánɨ arɨrá wíɨmɨgɨnɨrɨ ananɨ pepaxí̵ imónɨgí̵áyí̵ obaxí̵ranɨ? Oweoɨ, aga wínɨ wíná árí̵ní̵ wa ámá naŋí̵ wo nánɨ arɨrá wíɨmɨgɨnɨrɨ mɨŋí̵ winɨpaxí̵ imónarɨgí̵árɨnɨ. 8E nerɨŋí̵ aiwɨ nene rɨxa ámá we' rónɨŋí̵ nimónɨmáná eŋáná marí̵áɨ, nene sɨnɨ uyí̵nií̵ wiarí̵ná Kiraiso neapeiŋí̵pimɨ dánɨ Gorɨxo nene nánɨ dɨŋí̵ sɨpí neaiŋí̵pɨ nánɨ neaíwapɨyiŋí̵rɨnɨ. 9Ayɨnánɨ re nɨyaiwirane aiwɨ, "Jisaso nɨperí̵ná xegí̵ ragí̵ pu'í̵pɨ igí̵ánɨŋí̵ neaeámóáná nene nánɨ Gorɨxo 'We' rónɨgí̵áyí̵rɨnɨ.' rárɨŋí̵rɨnɨ." nɨyaiwirane aiwɨ rɨpɨ aŋɨpaxí̵ yaiwiŋwɨnɨ, "Rí̵we'ná Gorɨxo ámáyo pɨrí̵ numamorí̵ná Kiraiso eŋí̵pimɨ dánɨ yeáyí̵ neayimɨxemeaní̵árɨnɨ." yaiwiŋwɨnɨ. 10Ayí̵ rɨpɨ seararɨŋɨnɨ. Nene Gorɨxo tí̵nɨ xepɨxepá rónɨŋáná xewanɨŋo xegí̵ xewaxo peŋí̵pimɨ dánɨ xí̵o tí̵ámɨnɨ bɨpaxí̵ oimóní̵poyɨnɨrɨ pɨyí̵á neawí̵rɨŋí̵ eŋagɨ nánɨ rɨpɨ aŋí̵paxí̵ yaiwiŋwɨnɨ, "Gorɨxo ámáyo pɨrí̵ numamorí̵ná rɨxa pɨyí̵á neawí̵rɨŋene xewaxo nɨwiápí̵nɨmearɨ sɨŋí̵ imónɨŋí̵pimɨ dánɨ yeáyí̵ neayimɨxemeaní̵árɨnɨ." yaiwiŋwɨnɨ. 11Apɨ nánɨnɨ dɨŋí̵ nií̵á neainarɨŋí̵manɨ. Nene negí̵ Ámɨná Jisasɨ Kiraiso —O nene Gorɨxo tí̵nɨ nawínɨ imónaní̵wá nánɨ pɨyí̵á neawí̵rɨŋorɨnɨ. O dɨŋí̵ sɨpí nɨneairí̵ná neaiiŋí̵pɨ nánɨ dɨŋí̵ nɨmorane'ná "Xano Gorɨxo enɨ apí̵nɨŋí̵ imónɨŋorí̵anɨ?" nɨyaiwirane yayí̵ seáyɨmɨ dánɨ yarɨŋwárɨnɨ.
"Adamo eŋí̵pimɨ dánɨ ámá xwɨyí̵á meárɨnɨgí̵á nimónɨro aí Jisaso eŋí̵pimɨ dánɨ we' rónɨgí̵á imónɨgí̵árɨnɨ." urɨŋí̵ nánɨrɨnɨ.12Ayɨnánɨ ámá wo maŋí̵ wiaíkiŋí̵pimɨ dánɨ xwí̵á tí̵yo ŋweagí̵áyí̵ ní̵nɨ í̵wí̵ epí̵rí̵a nánɨ e'peŋí̵rɨnɨ. Ámá o í̵wí̵ nerɨŋí̵pimɨ dánɨ peŋí̵ eŋagɨ nánɨ ámá ní̵nɨ enɨ wigí̵ í̵wí̵ nerɨŋí̵pimɨ dánɨ pearɨgí̵ápɨ xí̵meaŋí̵rɨnɨ. 13Ŋwí̵ ikaxí̵ eánɨŋí̵pɨ sɨnɨ meŋáná ámá í̵wí̵ ne'ra wagí̵á aiwɨ ŋwí̵ ikaxí̵ "Apɨ mepanɨ. Apɨ mepanɨ." rɨnɨŋí̵ bɨ sɨnɨ meŋí̵ eŋagɨ nánɨ Gorɨxo wiwanɨŋí̵yí̵ ayá udunɨpaxí̵ eŋí̵pɨ íkwí̵ wɨnamɨ nɨŋwɨrára pweagí̵manɨ. 14E nerɨŋí̵ aiwɨ nene nɨjí̵á re imónɨŋwɨnɨ. Ámá Adamo tí̵ŋí̵ e dánɨ nɨŋweaxa nɨbɨro Moseso tí̵ŋí̵ e nánɨ ŋweagí̵áyí̵ ní̵nɨ nɨpe'a wagí̵árɨnɨ. Ámá ní̵nɨ Adamo —O ámá rí̵wí̵yo bɨní̵o neaiiní̵ápɨ nánɨ dɨŋí̵ moanɨ nánɨ árɨxánɨŋí̵ neaiiŋorɨnɨ. Ámá ní̵nɨ o wiaíkiŋí̵pa mɨwiaíkipa nero aí ní̵nɨ nɨpe'a wagí̵árɨnɨ.
15E nerɨ aí Gorɨxo wá nɨneawianɨrɨ anɨpá neaiiŋí̵pimɨ dánɨ imónɨŋwápɨ, ayí̵ Adamo eŋí̵pimɨ dánɨ imónɨŋwápɨ tí̵nɨ xɨxenɨ menɨnɨ. Ayí̵ rɨpɨ nánɨ seararɨŋɨnɨ. Ámá o wiaíkiŋí̵pimɨ dánɨ ámá obaxí̵ pegí̵á aiwɨ rɨpɨ nánɨ aŋɨpaxí̵ yaiwiŋwɨnɨ, "Gorɨxo ámáyo wá wianɨrɨ ámáo, Jisasɨ Kiraisoyɨ rɨnɨŋo ayá nurɨmɨxɨrɨ eŋí̵pimɨ dánɨ wiirɨ eŋí̵pɨ Adamo eŋí̵pimɨ seáyɨ e nɨmu'rorɨ ámá obaxí̵ ayá wíyo wímeaŋí̵rɨnɨ." yaiwiŋwɨnɨ. 16Rɨpɨ nánɨ enɨ dɨŋí̵ nɨmorane'ná "Gorɨxo wá nɨneawianɨrɨ neaiiŋí̵pimɨ dánɨ imónɨŋwápɨ, ayí̵ Adamo eŋí̵pimɨ dánɨ imónɨŋwápɨ tí̵nɨ xɨxenɨ menɨnɨ." yaiwianí̵wɨnɨ. Adamo wiaíkiŋí̵ ná bimɨnɨ dánɨ ámá xwɨyí̵á meárɨnɨgí̵áyí̵ imónɨgí̵árɨnɨ. E nerɨŋí̵ aiwɨ Gorɨxo ámá ayá wí wiaíkiarɨŋagí̵a nɨwɨnɨmáná ayí̵ enɨ xɨxenɨ oniípoyɨnɨrɨ mɨyaiwí wá nɨwianɨrɨ wiiŋí̵pimɨ dánɨ ámá obaxí̵ we' rónɨŋagí̵áɨ rárɨnɨŋí̵yí̵ imónɨgí̵árɨnɨ. 17Nionɨ searí̵ápɨ, ayí̵ rɨpɨ seararɨŋɨnɨ. Ámá wo Gorɨxomɨ maŋí̵yo wiaíkiŋí̵pimɨ dánɨ ámá ní̵nɨ pearɨgí̵á aiwɨ rɨpɨ imónaní̵wápɨ aŋɨpaxí̵ imónɨnɨ. Nene Gorɨxo wá ayá wí nɨneawianɨrɨ wínɨyí̵ enɨ wigí̵ oniípoyɨnɨrɨ me' anɨpá "We' rónɨgí̵áyí̵ne'rɨnɨ." nearárɨnɨŋene Jisasɨ Kiraiso neaiiŋí̵pimɨ dánɨ dɨŋí̵ nɨyɨmɨŋí̵pɨ tí̵ŋwae'ne imónɨrane xí̵o tí̵nɨ nawínɨ seáyɨ e imónɨrane yaní̵wárɨnɨ. 18Ayɨnánɨ nene dɨŋí̵ rɨpɨ moanɨgɨnɨ, "Ámá ná wonɨ wiaíkiŋí̵pimɨ dánɨ ámá ní̵nɨ xwɨyí̵á meárɨnɨpaxí̵ imónɨgí̵áyí̵ imónɨgí̵ápa ámá ná wonɨ nɨperɨ we' rónɨŋí̵ eŋí̵pimɨ dánɨ ámá ní̵nɨ 'Xwɨyí̵á mayí̵yí̵rɨnɨ.' rɨnárɨpaxí̵ imónɨgí̵áyí̵ imónɨro dɨŋí̵ nɨyɨmɨŋí̵pɨ tí̵gí̵áyí̵ imónɨpaxí̵ imónɨro egí̵árɨnɨ." moanɨgɨnɨ. 19Ayí̵ rɨpɨ seararɨŋɨnɨ. Ámá wo Gorɨxo "E e'ɨrɨxɨnɨ." urɨŋí̵pɨ wiaíkiŋí̵pimɨ dánɨ ámá obaxí̵ í̵wí̵ yarɨgí̵áyí̵ imónɨgí̵ápa ámá ná wonɨ Gorɨxo "E e'ɨrɨxɨnɨ." urɨŋí̵pɨ arí̵á nɨwirɨ xɨxenɨ xí̵dɨŋí̵pimɨ dánɨ ámá obaxí̵ "We' rónɨŋí̵ imónɨgí̵áyí̵ne'rɨnɨ." urárɨnɨŋí̵yí̵ imónɨpí̵rí̵árɨnɨ.
20Ámá re oyaiwípoyɨnɨrɨ, "Ai, bɨ onɨmiápɨ mɨwiaíkiarɨŋwɨnɨ. Aga ayá wí wiaíkiarɨŋwɨnɨ." oyaiwípoyɨnɨrɨ Gorɨxo Mosesomɨ ŋwí̵ ikaxí̵ nɨrɨnɨrɨ eánɨŋí̵pɨ we'yo í̵á umɨrɨŋí̵rɨnɨ. E nerɨ aí xí̵o ámá ayá wí nɨwiaíkía ugí̵ápɨ tí̵nɨ xɨxenɨ wá nɨwiaga mu' wiárí̵ nɨmu'rorɨ nɨwiaga uŋí̵rɨnɨ. 21Ámá ní̵nɨ wigí̵ í̵wí̵ nerɨŋí̵pimɨ dánɨ pearɨgí̵ápa ní̵nɨ enɨ Gorɨxo wá nɨwianɨrɨ "We' rónɨŋí̵ imónɨgí̵áyí̵rɨnɨ." rárarɨŋí̵pimɨ dánɨ dɨŋí̵ nɨyɨmɨŋí̵pɨ —Apɨ negí̵ Ámɨná Jisasɨ Kiraiso eŋí̵pimɨ dánɨ neaímeaarɨŋí̵pɨrɨnɨ. Apɨ tí̵gí̵áyí̵ imónɨpí̵rí̵a nánɨ wigí̵ nɨwiaíkía ugí̵ápɨ tí̵nɨ xɨxenɨ wá nɨwiaga mu' wiárí̵ nɨmu'rorɨ nɨwiaga uŋí̵rɨnɨ.
Copyright information for `AAK


Revelation of John 6
Sipɨsipí̵ miáo bɨkwí̵namɨ tamɨxɨnɨŋí̵pɨ ararí̵kímí̵ eŋí̵ nánɨrɨnɨ.1Nionɨ sipɨsipí̵ miáo bɨkwí̵namɨ tamɨxɨnɨŋí̵ we' wí̵u'mɨ dáŋí̵ wau' eŋí̵pɨ bɨ arí̵kíagɨ nɨwɨnɨrí̵ná dɨŋí̵ tí̵ŋí̵ imónɨgí̵á wau' wau' awa wo akɨrɨwí̵nɨŋí̵ nɨrɨrí̵ná "Eɨnɨ." rarɨŋagɨ arí̵á nɨwirɨ 2wenɨŋí̵ e'áyí̵ wɨnɨŋanigɨnɨ. Osí̵ apí̵á weŋí̵ wo wɨnɨŋanigɨnɨ. Osomɨ seáyɨ e xeŋweaŋo e'waikí̵ bá í̵á nɨxɨrɨrɨ ŋweaŋagɨ wɨnɨŋanigɨnɨ. Amɨnaŋwí̵ ámá mɨxí̵ ninɨrí̵ná xopɨrárí̵ wíomɨ wiarɨgí̵áyí̵ wɨna omɨ mɨnɨ wíáná o xopɨrárí̵ winí̵o yapɨ nimónɨrɨ ámáyo xopɨrárí̵ wíamɨgɨnɨrɨ u'agɨ wɨnɨŋanigɨnɨ.
3Bɨkwí̵namɨ tamɨxɨnɨŋí̵ ámɨ bɨ sipɨsipí̵ miáo arí̵kíáná dɨŋí̵ tí̵ŋí̵ imónɨgí̵á wau' wau' awa ámɨ wo "Eɨnɨ." rarɨŋagɨ arí̵á nɨwirí̵ná wɨnɨŋanigɨnɨ. 4Osí̵ ámɨ wo, ayí̵á rɨŋo u'agɨ nɨwɨnɨrɨ Gorɨxo xe osomɨ xeŋweaŋo ámá xwí̵árímɨ nɨwayɨrónɨro awayinɨ ŋweagí̵áyí̵ mɨxí̵ níkwí̵naroro wiwɨnɨ pɨpɨkímí̵ iní̵í̵rɨxɨnɨrɨ owíwapɨyinɨrɨ sɨŋwí̵ wɨnarɨŋagɨ nɨwɨnɨrɨ e emɨnɨrɨ warí̵ná kirá mɨxí̵ nánɨ sepiá bá mɨnɨ wiowárí̵agɨ wɨnɨŋanigɨnɨ.
5Bɨkwí̵namɨ tamɨxɨnɨŋí̵ ámɨ bɨ arí̵kíáná dɨŋí̵ tí̵ŋí̵ imónɨgí̵á wau' wau' awa ámɨ wo "Eɨnɨ." rarɨŋagɨ arí̵á nɨwirí̵ná wenɨŋí̵ e'áyí̵ wɨnɨŋanigɨnɨ. Osí̵ u'rapí pí̵pí̵ó oŋí̵ wo wɨnɨŋanigɨnɨ. Osomɨ seáyɨ e xeŋweaŋo ámáyo aiwá onɨmiápia nɨwiayirɨ aí nɨgwí̵ xwe' urɨrápɨmí̵ winí̵a nánɨ sɨkerí̵á bɨ í̵á nɨxɨrɨmáná xeŋweaŋagɨ wɨnɨŋanigɨnɨ. 6Maŋí̵pí̵nɨŋí̵ imónɨŋí̵ bɨ dɨŋí̵ tí̵ŋí̵ imónɨgí̵á wau' wau' awamɨ áwɨnɨmɨ dánɨ re rarɨŋagɨ arí̵á wiŋanigɨnɨ, "Wití̵ aiwá sɨxí̵ aga onɨmiáwá nánɨ xegí̵ nɨgwí̵ rɨpɨ roŋí̵wárɨnɨ. Ámá sí̵á wɨyimɨ omɨŋí̵ rí̵á tí̵ŋí̵ nerí̵ná nɨgwí̵ meaarɨgí̵ápɨ tí̵nɨ xɨxenɨ imónɨŋí̵wárɨnɨ. Barí aiwá sɨxí̵ aga onɨmiá wí̵xau' wá nánɨ xegí̵ nɨgwí̵ axí̵pɨ wenɨ. Joxɨ wití̵ aiwá tí̵nɨ barí aiwá tí̵nɨ xwɨrí̵á ikɨxe'áná xegí̵ nɨgwí̵pɨ seáyɨ e imónɨní̵a eŋagɨ aiwɨ wainí̵ uraxí̵ tí̵nɨ íkí̵á sogwí̵ gɨrisí̵ imɨxarɨgí̵ápɨ tí̵nɨ nánɨ nɨgwí̵ seáyɨ e ronɨgɨnɨrɨ xwɨrí̵á mikɨxepanɨ." rarɨŋagɨ arí̵á wiŋanigɨnɨ.
7Bɨkwí̵namɨ tamɨxɨnɨŋí̵ ámɨ bɨ arí̵kíáná dɨŋí̵ tí̵ŋí̵ imónɨgí̵á yoparo "Eɨnɨ." rarɨŋagɨ arí̵á nɨwirí̵ná 8wenɨŋí̵ e'áyí̵ wɨnɨŋanigɨnɨ. Osí̵ siyó rɨŋí̵ wo wɨnɨŋanigɨnɨ. Osomɨ xeŋweaŋo —O xegí̵ yoí̵ Pɨyoyɨ wí̵rɨnɨŋorɨnɨ. O xeŋweaŋagɨ wɨnɨŋanigɨnɨ. Pɨyɨŋí̵ Siwí Aŋí̵yo Wárarɨŋoyɨ rɨnɨŋo nawínɨ rí̵wí̵mɨnɨ nɨxeŋweámáná warɨŋagí̵i wɨnɨŋanigɨnɨ. Gorɨxo awau' ámá xwí̵á rɨrí nɨrímɨnɨ biau' biau' imónɨgí̵á bimɨ nɨpɨkiríná xe mɨxí̵ nánɨ nɨwíwapɨyiri pɨpɨkímí̵ eri aiwá nánɨ dí̵wí̵ nɨwimɨxɨri pɨpɨkímí̵ eri sɨmiárí̵ nɨwiri pɨpɨkímí̵ eri sí̵wí sayí̵ oroaní̵poyɨnɨrɨ nɨwimɨxɨri pɨpɨkímí̵ eri e'isixɨnɨrɨ sɨŋwí̵ wɨnowárí̵agɨ wɨnɨŋanigɨnɨ.
9Bɨkwí̵namɨ tamɨxɨnɨŋí̵ ámɨ bɨ arí̵kíáná nionɨ wenɨŋí̵ e'áyí̵ wɨnɨŋanigɨnɨ. Rɨdɨyowá nánɨ íráí̵ noa peyinɨŋí̵yo ínɨmɨ ámá xwɨyí̵á Gorɨxoyá wáí̵ urɨmero Jisaso ure'wapɨyiŋí̵pɨ anɨŋí̵ miní̵ xí̵dɨro yarɨŋagí̵a nánɨ pɨkigí̵áyí̵yá dɨŋí̵yí̵ ínɨmɨ e yarɨŋagí̵a wɨnɨŋanigɨnɨ. 10Ayí̵ eŋí̵ tí̵nɨ re urarɨŋagí̵a arí̵á wiŋanigɨnɨ, "Ámɨnáoxɨnɨ, aga xegí̵ bɨ imónɨrɨ nepaxɨŋí̵ imónɨrɨ eŋoxɨnɨ, sí̵á araríná sɨpí neaikárí̵á xwí̵áyo ŋweagí̵áyo pɨrí̵ mumamó nerɨ nene neapɨkigí̵á nánɨ eŋí̵ mɨmeá nerɨ kikií̵á erí̵árɨnɨ?" urarɨŋagí̵a arí̵á nɨwirɨ 11nɨyonɨ womɨnɨ womɨnɨ rapɨrapí̵ apí̵á weŋí̵ sepiá wu' yínɨpí̵rɨ nánɨ mɨnɨ nɨwirɨ re urarɨŋagɨ arí̵á wiŋanigɨnɨ, "Seyí̵ne' bɨ onɨmiápɨ sɨnɨ wenɨŋí̵ nero kikií̵á ŋweáí̵rɨxɨnɨ. Seyí̵ne' seapɨkíí̵ápa ámá ápo Gorɨxoyá xɨnáíwánɨŋí̵ imónɨro segí̵ se'rɨxí̵meá imónɨro egí̵á wínɨyo enɨ xe pɨkíí̵rɨxɨnɨrɨ yaiwiŋí̵pɨ tí̵nɨ xɨxenɨ pɨkipí̵rí̵e nánɨ wenɨŋí̵ nerɨ ŋweáí̵rɨxɨnɨ." urarɨŋagɨ arí̵á wiŋanigɨnɨ.
12Bɨkwí̵namɨ tamɨxɨnɨŋí̵ ámɨ bɨ arí̵kíáná wenɨŋí̵ e'áyí̵ wɨnɨŋanigɨnɨ. Poboní̵ ayɨkwí̵ me' erɨ sogwí̵ maní̵ pí̵pí̵ó wárɨrɨ emá xí̵á ayí̵á nɨrɨrí̵ná ragí̵ pwarɨŋí̵pánɨŋí̵ rɨrɨ 13siŋí̵ aŋí̵ pɨrí̵yo dánɨ nɨrɨwómioarí̵ná íkí̵á pikí̵ sogwí̵ sɨnɨ yóí̵ meŋáná rí̵wɨpí kɨkɨdɨmí̵ e'áná pie'roarɨŋí̵pa axí̵pɨ e pie'rorɨ 14aŋí̵ pɨrí̵ íkwí̵ wɨnánɨŋí̵ áwɨnɨ e naxɨnowárɨnɨmáná mɨdɨmɨdánɨ nɨxope'ga urɨ dí̵wí̵ ní̵nɨ tí̵nɨ pɨrɨŋwí̵ ní̵nɨ tí̵nɨ xámɨ imónɨŋe dánɨ nɨxoyí̵píga nurɨ ámɨ wí e imónɨrɨ yarɨŋagɨ nɨwɨnɨrɨ 15xwí̵áyo dáŋí̵ mɨxí̵ ináyí̵ tí̵nɨ ámá wíyo seáyɨ e wimónɨgí̵áyí̵ tí̵nɨ porisí̵yo seáyɨ e wimónɨgí̵áyí̵ tí̵nɨ ámá amɨpí wí mɨmu'rónɨgí̵áyí̵ tí̵nɨ ámá xwe'rɨxa imónɨgí̵áyí̵ tí̵nɨ ámá kodɨreakí̵ nero xɨnáíwánɨŋí̵ nimónɨrɨ omɨŋí̵ wiiarɨgí̵á ní̵nɨyí̵ tí̵nɨ ámá wigí̵ omɨŋí̵nɨ yarɨgí̵áyí̵ tí̵nɨ wiwanɨŋí̵yí̵ sí̵ŋá óí̵yo pí̵nɨ ŋwearo dí̵wí̵ sí̵ŋá tí̵nɨ eŋe yimároŋí̵mɨ pí̵nɨ ŋwearo yarɨŋagí̵a wɨnɨŋanigɨnɨ. 16E nero dí̵wí̵yo tí̵nɨ sí̵ŋáyo tí̵nɨ re urarɨŋagí̵a wɨnɨŋanigɨnɨ, "Sí̵ŋá tɨyí̵ne', dí̵wí̵ tɨyí̵ne', ananɨ seáyɨ e neaɨkwarɨmoɨ. Íkwiaŋwí̵namɨ e'í̵ ŋweaŋo sɨŋwí̵ neanɨrɨ sipɨsipí̵ miáo wikí̵ neaónɨŋí̵pɨ pɨrí̵ neamamorɨ enɨgɨnɨrɨ rɨtí̵ neateɨ. 17Sí̵á sɨpíyí̵, sí̵á awau' wikí̵ neaónɨgí̵í eŋagɨ nánɨ pɨrí̵ neamamopɨsí̵íyí̵ rɨxa nimónɨnɨ eŋagɨ nánɨ rarɨŋwɨnɨ. Apimɨ gone mu'ropaxí̵ imónɨŋwɨnɨ? Oweoɨ." rarɨŋagí̵a arí̵á wiŋanigɨnɨ.
Copyright information for `AAK